**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Δεκεμβρίου 2024, ημέρα Δευτέρα και ώρα 15.10΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την Προεδρία του Βουλευτού - μέλους αυτής, κ. Χρήστου Δερμεντζόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Παρεμβάσεις στην οργάνωση και τη λειτουργία του Υπουργείου Εξωτερικών» (4η συνεδρίαση - β΄ ανάγνωση).

Στη συνεδρίαση παρέστη ο Υφυπουργός Εξωτερικών, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βλάσης Κωνσταντίνος, Γκολιδάκης Διαμαντής, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καλαφάτης Σταύρος, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Μπάρκας Κωνσταντίνος, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Λαμπρούλης Γεώργιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος και Σαράκης Παύλος

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Κυρίες και κύριοι συνάδελφοι, συνεχίζουμε με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Παρεμβάσεις στην οργάνωση και τη λειτουργία του Υπουργείου Εξωτερικών». Είναι η τέταρτη συνεδρίαση, η δεύτερη ανάγνωση.

Πριν ξεκινήσουμε θα ήθελα λίγο και την άποψή σας, αν συμφωνούν όλοι, έτσι ώστε να συμπτύξουμε το χρόνο των τοποθετήσεων, μιας και έχουν ειπωθεί πολλά πράγματα από την πρώτη ανάγνωση, στα 7 λεπτά. Είστε όλοι σύμφωνοι.

Ας ξεκινήσουμε, λοιπόν, με τον Εισηγητή της Πλειοψηφίας, τον κ. Ελευθέριο Κτιστάκη, να του ευχηθούμε και χρόνια πολλά για την ονομαστική του εορτή.

Το λόγο έχει ο κ. Κτιστάκης.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι, όπως έχει εξ αρχής επισημανθεί σκοπός του προκείμενου σχεδίου νόμου είναι η διόρθωση ορισμένων διατάξεων του Οργανισμού που ψηφίστηκε το 2021 με το νόμο 4781, γιατί η εφαρμογή του δεν απέδωσε τις προσδοκίες, είτε ακόμα και ορισμένες νομοτεχνικές βελτιώσεις.

Συνεπώς, θα επικεντρωθώ σήμερα στα ζητήματα που τέθηκαν από τον Εισηγητή και τους Ειδικούς Αγορητές των κομμάτων.

Αναφορικά με το άρθρο 7, για τις γλώσσες εισαγωγής στην Ελληνική Διπλωματική Ακαδημία, όπως πλέον μετονομάζεται. Αρχικά να διευκρινίσω, ότι δεν θεσμοθετείται κάτι διαφορετικό με το παρόν σχέδιο νόμου, η γαλλική γλώσσα έχει επανέλθει ήδη με το ν.4781/2021. Επί της ουσίας, η κυρία Υφυπουργός, κατά την πρώτη συζήτηση στην Επιτροπή, τοποθετήθηκε αναλυτικά και ήταν κατηγορηματική ότι η γαλλική γλώσσα είναι γλώσσα εργασίας στις Βρυξέλες, συνεπώς είναι εκ των ων ουκ άνευ για το Υπουργείο Εξωτερικών. Γι’ αυτό άλλωστε κρίθηκε, το 2021, ότι έπρεπε να επανέλθει μετά από μια σύντομη παρένθεση, προβλεπόταν μία από τις γλώσσες αραβική, γαλλική, γερμανική, ισπανική, κινεζική και ρωσική.

Ως προς το άρθρο 20, η διαγραφή στην επίμαχη διάταξη γίνεται για να μην απαιτείται αποχαρακτηρισμός των εγγράφων που χορηγούνται για υπηρεσιακή ή δικαστική χρήση. Δηλαδή, πρόκειται για τα συνήθη, τα καθημερινά έγγραφα, που αφορούν υπηρεσιακή, πειθαρχική κατάσταση υπαλλήλων, ώστε αυτά να χορηγούνται, χωρίς να απαιτείται προηγούμενη απόφαση της Επιτροπής Χαρακτηρισμού. Απλοποιείται, δηλαδή, η διαδικασία και θα εφαρμόζεται συνεπώς άμεσα απευθείας το άρθρο 5 του Κώδικα Διοικητικής Διαδικασίας, όπως αυτό θα ισχύσει από την 1η Ιανουαρίου του 2025 και το οποίο προβλέπει στην παράγραφο 6 ότι εφαρμόζεται σε όλες τις δημόσιες υπηρεσίες.

Με το άρθρο 22, παράγραφος 1 του προκείμενου νομοσχεδίου, προστίθεται στον Οργανισμό του Υπουργείου το εδάφιο β’, που συνιστά αυτούσια τη ρύθμιση της παραγράφου 1 του άρθρου 51 του Υπαλληλικού Κώδικα, όπως ισχύει σήμερα, και ορίζει ως υποχρεωτική τη χορήγηση άδειας στον φυσικό, θετό ή ανάδοχο γονέα, όταν πρόκειται για νοσηλεία ανήλικου τέκνου, λόγω ασθένειας ή ατυχήματος. Άνευ αποδοχών ορίζεται η άδεια αυτή και στον Υπαλληλικό Κώδικα, συνεπώς υπάρχει ταύτιση.

Σχετικά με τις άδειες μητρότητας και ανατροφής τέκνου, ναι, υπάρχει στο άρθρο 24 του σχεδίου νόμου. Σημειώνω κατ’ αρχάς ότι η συγκεκριμένη πρόβλεψη περί χρήσης εννιάμηνης άδειας μόνο από τις γυναίκες που υπηρετούν σε κεντρική υπηρεσία και της χρήσης μειωμένου ωραρίου για τις γυναίκες που υπηρετούν στις αρχές της εξωτερικής υπηρεσίας, δεν είναι εννέα. Προβλέπεται ήδη στο άρθρο 323 παράγραφος 9 του Οργανισμού που ψηφίστηκε με το ν. 47/81 του 2021. Με το προκείμενο νομοσχέδιο απλώς ξεχωρίζουν οι αναρρωτικές άδειες από αυτές της μητρότητας και της ανατροφής τέκνου, δεδομένου ότι, οι τελευταίες δεν εντάσσονται στις αναρρωτικές και τίθενται οι άδειες μητρότητας και ανατροφής τέκνου σε νέο αυτοτελές αυτόνομο άρθρο θα έλεγα του 323α`.

Αναλυτικά τι ισχύει. Για την κεντρική υπηρεσία ισχύει κανονικά ό τι και στο υπόλοιπο δημόσιο. Οι μητέρες έχουν τη δυνατότητα είτε συνεχόμενης εννιάμηνης άδειας ανατροφής τέκνου, είτε μειωμένου ωραρίου μέχρι τη συμπλήρωση του τέταρτου έτους του τέκνου. Στις αρχές της εξωτερικής υπηρεσίας οι μητέρες έχουν την δυνατότητα μόνο του μειωμένου ωραρίου μέχρι τη συμπλήρωση του τέταρτου έτους του τέκνου, επειδή καλύπτουν οργανική θέση για την οποία προβλέπεται η καταβολή αποζημίωσης υπηρεσίας αλλοδαπής.

Δεν μπορούν δηλαδή να απουσιάσουν με εννιάμηνη άδεια και να συνεχίσουν να λαμβάνουν αποζημίωση, γιατί στην περίπτωση αυτή θα έπρεπε να αντικατασταθούν από άλλον υπάλληλο για τους εννέα αυτούς μήνες, διάστημα για το οποίο θα έπρεπε να προβλεφθεί η καταβολή δύο αποζημιώσεων υπηρεσίας αλλοδαπής για την ίδια οργανική θέση, κάτι που δε δημοσιονομικά δεν επιτρέπεται. Μάλιστα, προς επίρρωση, σημειώνω ότι προστίθεται μια ευνοϊκή εξαίρεση στο εδάφιο β` της παραγράφου 2 του νέου άρθρου 323α` για τις γυναίκες που συνυπηρετούν σε αρχές εξωτερικής υπηρεσίας χωρίς να καταλαμβάνουν οργανική θέση και συνεπώς χωρίς να λαμβάνουν την αποζημίωση υπηρεσίας αλλοδαπής, οι οποίες δύνανται να κάνουν χρήση της εννιάμηνης άδειάς τους.

Αναφορικά με το άρθρο 29 για τις επετηρίδες, δεν υπήρχε πρόβλεψη στον Οργανισμό του Υπουργείου, ούτε στους προ ισχύσαντες Οργανισμούς για τους πίνακες αρχαιότητας, αλλά υπήρχαν μόνο κατάλογοι με τη σειρά αρχαιότητας στον κάθε κλάδο. Οι πίνακες αυτοί λαμβάνουν τη μορφή της διοικητικής πράξης και προβλέπεται, καθώς και η αίτηση διόρθωσης και η δυνατότητα προσφυγής. Πρόκειται για μία ρύθμιση που τη θέλουν όλοι οι κλάδοι και άλλωστε δεν ειπώθηκε κάτι αντίθετο κατά την ακρόαση των φορέων στην δεύτερη συνεδρίαση της επιτροπής μας.

Τέλος, με το άρθρο 47, η 35ετία απαλείφθηκε καθώς δεν συνδέεται με τη δυνατότητα παραμονής για μία διετία στην υπηρεσία, δηλαδή μετά την συμπλήρωση το 65ου έτους και μέχρι το 67ο. Όρια και ειδικές προϋποθέσεις δεν τίθεται, καθώς η δυνατότητα αυτή ενεργοποιείται κατά περίπτωση, χωρίς αυτό να συνιστά ούτε διακριτική μεταχείριση υπαλλήλου, αφού πρόκειται απλώς για δυνατότητα. Όσον αφορά δε το αίτημα των κλάδων να αλλάξει το όριο ηλικίας από το 65ο στο 67ο για όλους αυτό είναι κάτι διαφορετικό, το οποίο το παρόν σχέδιο νόμου δεν επιλαμβάνεται. Σας ευχαριστώ κύριε Πρόεδρε.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ευχαριστούμε τον κύριο Κτιστάκη. Τον λόγο έχει ο κύριος Δημήτριος Μάντζος, Εισηγητής της Μειοψηφίας.

**ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας):** Ευχαριστώ πολύ κύριε Πρόεδρε και ευχαριστώ πολύ και το Προεδρείο για τη διευκόλυνση που μου παρείχε την προηγούμενη εβδομάδα, λόγω απουσίας μου στο Παρίσι με την εθνική αντιπροσωπεία στο Συμβούλιο της Ευρώπης, να απευθυνθώ μέσω webex και επίσης τον καλό συνάδελφο, τον κύριο Μιχαηλίδη, για την εισήγηση που έκανε, αντί εμού, στην επί των άρθρων συζήτηση.

Κοιτάξτε, είχαμε πει και από την πρώτη επί της αρχής συζήτηση, ότι το Υπουργείο Εξωτερικών είναι ένα Υπουργείο το οποίο δεν κάνει συνήθεις νομοθετικές πρωτοβουλίες πρωτότυπες και εννοώ που να μην είναι κυρωτικές διεθνών συμβάσεων, αλλά με σχέδια νόμου τα οποία είναι πρωτότυπα ως νομοθετικά κείμενα.

Γι’ αυτό το λόγο, είναι υψηλές οι προσδοκίες κάθε φορά που εισέρχεται στη Βουλή, μια τέτοια πρωτοβουλία, ένα τέτοιο νομοθετικό κείμενο. Είναι μια ευκαιρία, θα έπρεπε να ήταν μια ευκαιρία, να διορθωθούν και να μεταρρυθμιστούν προς την κατεύθυνση του εκσυγχρονισμού, σειρά διατάξεων και ζητημάτων, που άπτονται της διοικητικής διάρθρωσης και της λειτουργίας του Υπουργείου των Εξωτερικών. Δυστυχώς, δεν πρόκειται για κάτι τέτοιο όπως προ κρίναμε και όπως δυστυχώς, επιβεβαιώθηκε και από τη συζήτηση κατά τη διάρκειά της Επιτροπής μας, σε όλες τις Συνεδριάσεις της.

Κάτι τέτοιο δυστυχώς, συμβαίνει επειδή το ίδιο το έδαφος, ο βασικός ν.4781/2021 είναι ένα μη σταθερό και μη λειτουργικό έδαφος, ένα μη λειτουργικό πλαίσιο λειτουργίας και οργάνωσης του Υπουργείου Εξωτερικών, για το οποίο ήδη από το 2021 το ΠΑΣΟΚ Κίνημα Αλλαγής, είχε διατυπώσει ισχυρές ενστάσεις και επιφυλάξεις, είχε καταψηφίσει επί της αρχής το τότε σχέδιο νόμου και ήδη νόμο. Μαρτυρία για την αποτυχία, αυτού του τότε βασικού νόμου, είναι σε μεγάλο βαθμό και η εν προκειμένου νομοθετική πρωτοβουλία του Υπουργείου Εξωτερικών, καθώς επιβεβαιώνει και συνομολογεί τα προβλήματα εφαρμογής, αλλά και το γεγονός, ότι η Κυβέρνηση δυστυχώς, δεν αλλάζει ρότα και επιμένει στην ίδια συνταγή του 2021, απλώς με σημειακές αλλαγές πάνω σε αυτό το επισφαλές νομοθετικό πλαίσιο.

Προφανώς, αυτό μάλλον εντάσσεται στη γενική μας τοποθέτηση αρχής, ότι η Ελλάδα, παρά την μεγάλη κρίση την οποία υπέστη σε οικονομικό και πολιτικό - θεσμικό επίπεδο τα τελευταία 15 χρόνια, οφείλει, εξαιτίας της γεωπολιτικής της θέσης και των πολλαπλών ρόλων που αναλαμβάνει, να λαμβάνει στην ευρύτερη περιοχή και οφείλει, να ακολουθεί μια εξωτερική πολιτική αρχών και όχι συναλλακτική πολιτική. Μια πολιτική, που θα βασίζεται σε γενικές αρχές και όχι σε συμφέροντα στο Διεθνές Δίκαιο και στην ειρηνική επίλυση των διαφορών. Αυτό σημαίνει, ακόμα μεγαλύτερη ενίσχυση της διπλωματικής μας παρουσίας σε όλο τον κόσμο, με επαρκές και προσοντούχο προσωπικό, αλλά και με υλικούς πόρους, κάτι το οποίο αναλύσαμε, όλες οι πτέρυγες της Βουλής, προς τιμήν και της αρμόδιας Επιτροπής Άμυνας και Εξωτερικών, στην οποία συμμετέχουμε, ότι δεν καλύπτεται και δεν ικανοποιείται με τον τρέχοντα προϋπολογισμό για το έτος 2025, κατά σειρά ετών.

Επειδή ακριβώς είπατε και εσείς κύριε Πρόεδρε σωστά, ότι έχει σχεδόν εξαντληθεί η ανάλυση των επιμέρους διατάξεων του σχεδίου νόμου και άλλωστε αύριο στην Ολομέλεια, όλοι μας θα τοποθετηθούμε εκ νέου και συνάδελφοί μας, που θα λάβουν το λόγο ως ομιλητές. Θα αρκεστώ, να διατρέξω απλώς ορισμένες θεματικές τις οποίες τελικά κατηγοριοποιούμε με τις διατάξεις του σχεδίου νόμου, σε δύο βασικές κατηγορίες.

Η πρώτη είναι η δομή και λειτουργία του Υπουργείου των Εξωτερικών.

Η δεύτερη είναι το προσωπικό και τα θέματα που άπτονται του προσωπικού. Δυστυχώς, το σχέδιο νόμου αποτυγχάνει να αποσύρει μια εικόνα που υπάρχει ότι η αξιοκρατία και τα αντικειμενικά κριτήρια υπηρεσιακής εξέλιξης των υπαλλήλων του Υπουργείου και δη των διπλωματικών υπαλλήλων ελλείπουν, σε μεγάλο βαθμό, δεν είναι εκεί όπως θα έπρεπε να είναι.

Επίσης, αποτυγχάνει να αποσείσει και την εντύπωση που υπάρχει και την πραγματικότητα, ότι υπάρχει ανορθολογική κατανομή του προσωπικού, ανάμεσα στην κεντρική υπηρεσία και τις υπηρεσίας αλλοδαπής, στην υποστελέχωση δύο κρίσιμων πόστων στο εξωτερικό, ιδίως σε δυσμενείς όπως ονομάζονται χώρες και τοποθετήσεις. Είναι σαφές ότι δεν μπορούμε να σχεδιάσουμε, ούτε να υλοποιήσουμε προφανώς, εξωτερική πολιτική η οποία να είναι διορατική και επιτυχής, χωρίς τον διπλωματικό μας κλάδο. Χωρίς διπλωματικούς υπαλλήλους, οι οποίοι να είναι σε θέση, όχι να ακολουθούν απλώς πιστά εντολές, αλλά να διαμορφώνουν, να συνδιαμορφώνουν, την εξωτερική μας πολιτική με την ενεργητική τους παρουσία σε πολλές χώρες του εξωτερικού.

Πώς θα γίνει αυτό όταν διπλωματικοί υπάλληλοι οι ίδιοι, καταμαρτυρούν ότι γίνονται μάρτυρες της καθημερινότητας της οικονομικής και δεν μπορούν να είναι πρωταγωνιστές της εξωτερικής μας πολιτικής, όπως θα έπρεπε να είναι, με βάση την αποστολή που τους έχει ανατεθεί. Γι’ αυτό επιμένουμε, ότι θα έπρεπε και το συγκεκριμένο σχέδιο νόμου, αλλά και όλες οι πρωτοβουλίες του Υπουργείου, να κατατείνουν στον εξορθολογισμό της κατανομής του προσωπικού, στην παροχή κινήτρων για την κάλυψη θέσεων σε κρίσιμες χώρες και δυσμενείς χώρες ειδικών συνθηκών. Ακούσαμε από τους Φορείς, ανησυχίες για την υποστελέχωση σε κρίσιμους κλάδους, όπως ο κλάδος Διοικητικής Λογιστικής Υποστήριξης, κλάδος Διοικητικού Προξενικού, όχι μόνο η κλασική Διπλωματία.

Υπάρχουν διάφορες διατάξεις, που θα τις αναλύσουμε και αύριο, όπως οι διατάξεις ακόμη και για την Διπλωματική Ακαδημία όπου, ενώ γνωρίζαμε ότι μόνο ο Διευθυντής και Διευθυντής Εκπαίδευσης, διοριζόταν από τον Υπουργό. Τώρα και οι Τμηματάρχες, οι 3, θα διορίζονται απευθείας από τον Υπουργό, κάτι το οποίο δεν φαίνεται σε συμφωνία με τις αρχές χρηστής διοίκησης και αποκομματικοποίηση της διοίκησης.

Έρχομαι και ολοκληρώνω με τα θέματα του προσωπικού. Ακριβώς, όπως προείπα, η αίσθηση αδιαφάνειας και τα ευρέα περιθώρια πολιτικών παρεμβάσεων που εξακολουθούν να υπάρχουν στην Οργάνωση και λειτουργία του Υπουργείου, δεν αποκλείονται, δεν θεραπεύονται με το σχέδιο νόμου. Αυτό φαίνεται και από σχόλια σε εκ’ επιμέρους άρθρα, στη δημόσια διαβούλευση.

Διατρέχω το γνωστό άρθρο 37, παράγραφος 4, το οποίο έχουμε πει πολλές φορές, ότι διατηρεί μια αίσθηση ιδιοκτησιακής αντίληψης του Υπουργείου της πολιτικής ηγεσίας του Υπουργείου, επί των Διπλωματών. Υπάρχει μια «Δαμόκλειος σπάθη», που επικρέμεται πάνω από τα κεφάλια τους για μια δυσμενή μετάθεση, μια τοποθέτηση σε υπηρεσία «ψυγείο», αν δεν είναι αρεστή και αυτό ακριβώς, δεν θεραπεύεται μέσα από τις διατάξεις. Που, αν μη τι άλλο, οδηγούν στην απόλυτον εκλογή, χωρίς αιτιολόγηση και χωρίς να προβλέπονται συγκεκριμένα κριτήρια που να διασφαλίζουν την αντικειμενικότητα, την αξιοκρατία στις προαγωγές, στους υψηλούς πρεσβευτικούς βαθμούς.

Για την αξιοκρατία στο 30, στην αξιολόγηση των 30, είναι στρεβλό ότι δεν υπάρχει υποχρέωση του προϊσταμένου να καλύψει υπό αξιολόγηση υπαλλήλους, ούτε να υπάρχει αξιολόγηση των προϊσταμένων από τους υφισταμένους, ούτε αυτό έχουμε.

Για το συνταξιοδοτικό ζήτημα, που τοποθετήθηκε και ο Εισηγητής της Πλειοψηφίας, εμείς επιμένουμε, στην ανάγκη συμμόρφωσης του Κράτους με τις δικαστικές αποφάσεις που υπάρχουν για τα 67 έτη. Αν μη τι άλλο, πρέπει επίσης, το άρθρο 47,να κρατηθεί αναφορά στα 35 έτη υπηρεσίας, για να υπάρχει η συνταξιοδότηση.

Ολοκληρώνω, κύριε Πρόεδρε, με το ζήτημα των άρθρων, όσον αφορά στην άδεια μητρότητας και την άδεια για τις θερινές διακοπές, άρθρα 24 και 22 αντιστοίχως. Θεωρούμε ότι είναι εντελώς, προβληματικό για μια χώρα η οποία πάσχει δημογραφικά, να περιστέλλεται το δικαίωμα στην άδεια μητρότητας, σε υπαλλήλους του Υπουργείου που υπηρετούν στο εξωτερικό, είναι μια τιμωρητική διάταξη για γυναίκες υπαλλήλους που μένουν έγκυες.

Η δεύτερη διάταξη, του άρθρου 22, χρειάζεται ειδική ρύθμιση, ώστε να προβλέπεται ότι οι υπάλληλοι μετακινούνται στις αρχές του έτους και κατά νόμο, μετακινούμενοι στο νότιο ημισφαίριο τον Ιανουάριο να αναλάβουν υπηρεσία. Οφείλουμε να δικαιούνται κάλυψη αεροπορικών εισιτηρίων για να μην επιβαρύνουν το κόστος των εισιτηρίων των θερινών τους διακοπών.

Τελευταία λέξη, τα υπόλοιπα, θα ειπωθούν στην Ολομέλεια. Νομίζουμε, ότι οι γραμματείς και σύμβουλοι επικοινωνίας, οι γνωστοί ακόλουθοι Τύπου, επειδή ακριβώς, επιτελούν έργο διπλωματικό σε μεγάλο βαθμό, όπως οι αρμόδιοι, οι αντίστοιχοι συνάδελφοί τους του οικονομικού και εμπορικού κλάδου, εμπορικών και οικονομικών υποθέσεων ακριβέστερα, οφείλουν να είναι στο ειδικό μισθολόγιο.

Καταλήγω λέγοντας, ότι το σχέδιο νόμου ειδικά σε μια χώρα με την αυξημένη γεωπολιτική σημασία, τους αυξημένους ρόλους που ορθώς, αναλαμβάνει η χώρα μας και στην Ευρωπαϊκή Ένωση και στο Συμβούλιο Ασφαλείας του ΟΗΕ, με τη γεωπολιτική της θέση, αλλά και με την εκτεταμένη της διασπορά ανά τον κόσμο, δεν συνδράμει επαρκώς, στην ενίσχυση της εξωτερικής μας πολιτικής και είναι μια χαμένη ευκαιρία προς τούτο.

Σας ευχαριστώ πολύ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ωραία, ευχαριστούμε τον κ. Μάντζο. Συνεχίζουμε με τον Ειδικό Αγορητή της Κ.Ο. «Συνασπισμός Ριζοσπαστικής Αριστεράς - Προοδευτική Συμμαχία», τον κ. Κωνσταντίνο Μπάρκα. Επτά λεπτά, έχετε κύριε συνάδελφε.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «Συνασπισμός Ριζοσπαστικής Αριστεράς - Προοδευτική Συμμαχία»):** Ευχαριστώ πολύ κύριε Πρόεδρε.

Από την πρώτη στιγμή, είχαμε θέσει τα δύο εξής ερωτήματα, για το υπό συζήτηση σχέδιο νόμου.

Για το αν, χρειάζονται παρεμβάσεις στην Οργάνωση και στη λειτουργία του Υπουργείου Εξωτερικών και αν, το συγκεκριμένο σχέδιο νόμου, υπηρετεί τον σκοπο και τον στόχο αυτό.

Αυτό που συμβαίνει, το ανέφερε και ο Εισηγητής της Πλειοψηφίας, είναι ότι το Υπουργείο Εξωτερικών έρχεται να κάνει αλλαγές σε έναν ήδη ψηφισμένο νόμο, τον ν.4781/2021, αναγνωρίζοντας έτσι, τις αδυναμίες που έχει ο νόμος αυτός.

Όσον αφορά, λοιπόν, το πρώτο ερώτημα, η απάντησή μας είναι προφανής και είναι θετική. Ναι, το Υπουργείο Εξωτερικών χρειάζεται αλλαγές στην οργάνωσή του και στη λειτουργία του, ιδιαίτερα τον καιρό αυτόν, τις μέρες αυτές, όπου η διεθνής συγκυρία και οι τρέχουσες εξελίξεις στην ευρύτερη γειτονιά μας, μάς οδηγούν στο να έχει η Ελλάδα, πολύ δυνατό Υπουργείο Εξωτερικών, για να μπορεί να υπερασπίζεται τα εθνικά συμφέροντα της χώρας.

Κύριε Πρόεδρε, όμως, τη συζήτηση αυτή, δεν μπορούμε να την αφαιρέσουμε από τη χθεσινή συζήτηση που ολοκληρώθηκε στη Βουλή για τον προϋπολογισμό της χώρας, που επί 55 λεπτά ο Πρωθυπουργός, δεν ανέφερε απολύτως τίποτα για το Υπουργείο Εξωτερικών. Και, μάλιστα, όλες οι πλευρές ακόμα και ο αρμόδιος Υπουργός Εξωτερικών, είπε στην τοποθέτησή του στην Ολομέλεια της Βουλής, ότι, ναι, αναγνώρισε, ότι δεν υπάρχει ούτε ένα ευρώ αύξηση του προϋπολογισμού του Υπουργείου Εξωτερικών.

Άρα, οι αιτιάσεις, οι οποίες ακούστηκαν από μέρους των εργαζομένων του Υπουργείου Εξωτερικών σε σχέση με τη χρηματοδότηση, με τους μισθούς, με τις προσλήψεις, που πρέπει να γίνουν, έτσι ώστε το Υπουργείο Εξωτερικών να είναι ένα Υπουργείο το οποίο πραγματικά υπερασπίζεται τον ρόλο του, έχουν θέση και ρόλο.

Το ξαναλέω. Είμαστε μια χώρα, η οποία βρίσκεται στο Νοτιοανατολικό άκρο της Ευρωπαϊκής Ένωσης, με την περιοχή μας να βρίσκεται σε εκρηκτική κατάσταση και εμείς αποφασίζουμε να μην υπερασπιστούμε τους εργαζομένους του Υπουργείου Εξωτερικών.

Κύριε Υπουργέ, έκανα και μια αναφορά σε σχέση με αυτό που ακούστηκε, με τα γραφείο τύπου του Υπουργείου Εξωτερικών. Τι, δηλαδή; Ότι νέες τεχνολογίες και κυρίως η τεχνητή νοημοσύνη μπορεί να μας δώσει τη δυνατότητα να μην προσλαμβάνουμε εργαζόμενους στα γραφεία ενημέρωσης και στα γραφεία τύπου του Υπουργείου Εξωτερικών, αλλά αυτό να γίνεται από απόσταση.

Σας είπα, λοιπόν, ότι ήδη, η Ευρωπαϊκή Ένωση έχει καταθέσει ψηφίσματα για τον τρόπο που λειτουργεί η τεχνητή νοημοσύνη, δηλαδή, τα «Deepfake News». Πως, δηλαδή, μπορεί η τεχνητή νοημοσύνη να επηρεάσει τις ειδήσεις και τον τρόπο διαμόρφωσης των ειδήσεων στον κόσμο, πολλώ δε μάλλον, είναι επικίνδυνο, όταν αυτό αναφέρεται στο Υπουργείο Εξωτερικών. Είναι ουσιαστικό, λοιπόν, αυτό που ζητάνε οι εργαζόμενοι του Υπουργείου, δηλαδή, προσλήψεις ακόμα και στα γραφεία τα οποία υπολειτουργούν, στα γραφεία ενημέρωσης.

Κύριε Υπουργέ, είπατε στην Επιτροπή, ότι ακούτε τις αιτιάσεις της Αντιπολίτευσης και ενσωματώνετε την κριτική την οποία κάνουμε.

Άρθρο 7, «γλώσσα εισαγωγής». Δεν λέει κανείς ότι τα γαλλικά, δεν είναι διεθνής γλώσσα ή, τέλος πάντων, ήταν γλώσσα επιλογής στο Υπουργείου Εξωτερικών. Θα πρέπει, όμως, να αναγνωρίσουμε ότι είναι μια πραγματικότητα και η πραγματικότητα αυτή λέει ότι ακόμα και αν η Ευρωπαϊκή Ένωση, ναι, έχει ως γλώσσα συζήτησης τα γαλλικά ή τα γερμανικά ακόμα, η γλώσσα συνεννόησης, έτσι χαρακτηρίζεται στη διεθνή γλώσσα, δηλαδή, η επιχειρηματική γλώσσα συνεννόησης μεταξύ των κρατών είναι τα αγγλικά. Νομίζω ότι θα πρέπει να το δείτε σοβαρά.

Άρθρο 37. Το αντιλαμβάνεστε, το λένε όλες οι πλευρές του Κοινοβουλίου, είναι εξαιρετικά σκανδαλώδης η απαλοιφή οποιασδήποτε αναφοράς για τη σύγκριση προσόντων, τον ατομικό φάκελο και την Αιτιολογική Έκθεση Προαγωγής για τους υπαλλήλους στον πρεσβευτικό βαθμό. Είναι απολύτως αδιαφανής αυτή η ρύθμιση, η οποία θα έχει ως αποτέλεσμα, η εκάστοτε ηγεσία του Υπουργείου να προάγει στο βαθμό του Πρέσβη όποιον η ίδια επιλέγει, όποιος είναι εκλεκτός της ηγεσίας, αυτός και θα προάγεται. Νομίζω, λοιπόν, ότι, τουλάχιστον, στο Υπουργείο Εξωτερικών, επειδή οι άνθρωποι που εργάζονται για το Υπουργείο, οι άνθρωποι, οι οποίοι έχουν τις δυνατότητες της πρεσβευτικής θέσης, θα πρέπει να αξιολογούνται με βάση τα προσόντα τους και όχι με το αν μπορούν να δουν τον Υπουργό ή όχι.

Το άρθρο 47, το οποίο είναι εξίσου στρεβλό, καθώς η απαλοιφή της φράσης «συμπλήρωσης τριανταπενταετούς δημόσιας υπηρεσίας» είναι προβληματική, όπως εξάλλου και «η χωρίς περιορισμό και συγκεκριμένα κριτήρια διετής παράταση στην ενεργό υπηρεσία». Νομίζω, κύριε Υπουργέ, το είπανε όλοι, το είπαν και οι φορείς που ήλθαν στην Επιτροπή και μίλησαν, πρέπει να καταργηθεί, πρέπει να καταργήσετε το συγκεκριμένο άρθρο. Είναι η πάγια θέση του ΣΥΡΙΖΑ, η οποία επιβεβαιώνεται κατά τη σημερινή διεθνή και περιφερειακή συγκυρία, ότι η διπλωματική υπηρεσία θα πρέπει να αναβαθμιστεί. Θα πρέπει να αναβαθμίζεται η διπλωματική υπηρεσία της χώρας μας. Άλλωστε η πρότασή μας είναι για μια εκσυγχρονισμένη μονάδα διαχείρισης κρίσεων στο Υπουργείο Εξωτερικών.

Θα μπορούσα να μπω και σε παραπάνω κριτική, αλλά θα τα πούμε αυτά και στην Ολομέλεια.

Νομίζω, κύριε Υπουργέ, εν κατακλείδι, ότι μέχρι τώρα, μέχρι και την τέταρτη συνεδρίαση της Επιτροπής δεν ακούτε, όπως εσείς είπατε, την αντιπολίτευση, δεν θέλετε να ενσωματώσετε κάποια από τα κριτικά πράγματα που ακούστηκαν, την κριτική που ακούστηκε από την πλευρά μας και για αυτό τον λόγο εμείς καταψηφίζουμε το συγκεκριμένο σχέδιο νόμου.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ(Προεδρεύων της Επιτροπής):** Ευχαριστούμε, τον κ. Μπάρκα.

Τον λόγο έχει ο κ. Δελής, ως Ειδικός Αγορητής της ΚΟ του «ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ».

**ΙΩΑΝΝΗΣ ΔΕΛΗΣ (Ειδικός Αγορητής της ΚΟ «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ πολύ, κύριε Πρόεδρε.

Ξεκινώντας, να πούμε ότι, επειδή η εξωτερική πολιτική ενός αστικού κράτους και η χώρα μας είναι ένα τέτοιο βέβαια αστικό κράτος, υπηρετεί κατά προτεραιότητα τα συμφέροντα της κυρίαρχης τάξης, της αστικής, με πάγιο βέβαια και διαρκή στόχο τη γεωστρατηγική της αναβάθμιση και βεβαίως τα συμφέροντα και τις επιδιώξεις των μεγάλων οικονομικών ομίλων και για αυτό δεν χρειάζεται να πούμε πολλά. Αρκεί να δούμε τις επίσημες επισκέψεις των πρωθυπουργών της χώρας στο εξωτερικό, που συνήθως συνοδεύονται από εκπροσώπους διαφόρων επιχειρηματικών ομίλων, επειδή, λοιπόν, όλα αυτά δεν μπορεί παρά και η δομή, ο καταμερισμός και η διάταξη και διάρθρωση των υπηρεσιών του Υπουργείου Εξωτερικών να συνδέονται και να εναρμονίζονται με αυτό τον ρόλο, κάτι που φυσικά ισχύει και για τα προβλήματα του εργαζόμενου σε αυτό προσωπικού.

Το νομοσχέδιο, το οποίο στην ουσία τροποποιεί και συμπληρώνει τον ισχύοντα ν.4781, όπως έχει ψηφιστεί το 2021 για τον Οργανισμό του Υπουργείου Εξωτερικών, σημαδεύεται από ορισμένα χαρακτηριστικά τα οποία αφορούν, πρώτον, στην ελληνική διπλωματική ακαδημία, όπου σύμφωνα με το νομοσχέδιο η διπλωματική εκπαίδευση, η απαραίτητη διπλωματική εκπαίδευση υπάγεται και υποτάσσεται ακόμα περισσότερο στην εκάστοτε κυβερνητική εξωτερική πολιτική, η οποία βεβαίως στους βασικούς της άξονες, στην κατεύθυνση και τους στόχους της, τα εθνικά όπως ονομάζονται ζητήματα, εφαρμόζονται από όλες τις αστικές κυβερνήσεις με σκοπό, όπως είπαμε, τη γεωστρατηγική αναβάθμιση της ελληνικής αστικής τάξης. Αυτό είναι το πρώτο χαρακτηριστικό.

Το δεύτερο είναι, ότι επιχειρείται με το νομοσχέδιο να βαθύνει περαιτέρω η σύνδεση, ώστε αυτή η σύνδεση να γίνει οργανική πια, η σύνδεση του ελληνικού Υπουργείου Εξωτερικών με τον ΟΟΣΑ. Συστάσεις βεβαίως δεν χρειάζονται για αυτό τον υπερεθνικό, ιμπεριαλιστικό οργανισμό, τον ξέρει καλά και τον έχει ζήσει στο πετσί του ο ελληνικός λαός, είτε με τις αντιλαϊκές εργαλειοθήκες του, είτε με τα μέτρα που πρότεινε στις ελληνικές κυβερνήσεις και οι οποίες βεβαίως πρόθυμα τα υλοποιούσαν. Αλλά και πρόσφατα ο επικεφαλής του ΟΟΣΑ ερχόμενος στην Ελλάδα και αφού συναντήθηκε με τον Πρωθυπουργό για την ετήσια έκθεση του ΟΟΣΑ για την ελληνική οικονομία, έφερε μαζί του και ένα τσουβάλι κυριολεκτικά από φόρους. Και έτσι πέρα από τα διθυραμβικά σχόλια για την πορεία των μεταρρυθμίσεων και τους δείκτες της ανάπτυξης, τα οποία η κυβέρνηση διαφημίζει και ως εύσημα για την αντιλαϊκή της πολιτική, η έκθεση του ΟΟΣΑ, η φετινή, περιέχει και μια σειρά από συστάσεις και προτάσεις, κυρίως για την αύξηση της φορολογίας. Που όμως; Στα λαϊκά στρώματα και την παραπέρα μείωση των ασφαλιστικών εισφορών στην εργοδοσία.

Είναι χαρακτηριστικό, όσο και προκλητικό, μέσα σε συνθήκες γενικευμένης ακρίβειας και εισοδημάτων στα τάρταρα, ότι ο ΟΟΣΑ ζητά να μειωθεί το αφορολόγητο των 10.000 ευρώ και να αυξηθούν, όχι να καταργηθούν ή να μειωθούν, οι μειωμένοι συντελεστές ΦΠΑ όπου υπάρχουν. Αυτά ζητάει ο ΟΟΣΑ σήμερα και όπως ξέρετε και ξέρει, βέβαια, και ο ελληνικός λαός, αυτές οι συστάσεις αυτού του ιμπεριαλιστικού οργανισμού δεν είναι μόνο απλές εκθέσεις ιδεών, αλλά, αργά ή γρήγορα, αποτυπώνονται και στην πράξη, όπως έγινε και με την αντεργατική εργαλειοθήκη την αλησμόνητη περίοδο των μνημονίων.

Το τρίτο χαρακτηριστικό. Θεωρούμε ως αρνητικές τις διατάξεις του νομοσχεδίου τόσο εκείνες που προβλέπουν τη χειραγώγηση των εργαζομένων μέσα από τη λεγόμενη αξιολόγηση, με κριτήρια, βέβαια, σκοπιμότητας και ενσωμάτωσης στην αντιλαϊκή στρατηγική, όσο και αυτές για το ήδη αντεργατικό πειθαρχικό δίκαιο των δημοσίων υπαλλήλων, το οποίο επιβαρύνεται περαιτέρω και γίνεται ακόμα πιο αυθαίρετο για τους υπαλλήλους του Υπουργείου Εξωτερικών, αλλά και για τις προαγωγές των υπαλλήλων αφού ενισχύεται ο υποκειμενισμός και η μεροληπτική επιλεκτικότητα. Θεωρούμε δε απαράδεκτο και το έχουμε πει, να καταργείται η δυνατότητα ενός υπαλλήλου να προσφεύγει στο αρμόδιο Υπηρεσιακό Συμβούλιο για γεγονότα και αξιολογικές κρίσεις, τα οποία δεν ανταποκρίνονται στην πραγματικότητα και έχουν μπει στο φάκελο του, με αποτέλεσμα να δημιουργείται ένα ασφυκτικό πλαίσιο για τους εργαζόμενους.

Το τέταρτο χαρακτηριστικό, αφορά στη στελέχωση των Διπλωματικών και Προξενικών Αρχών του Εξωτερικού, οι οποίες, όπως ομολογεί και η ίδια η αιτιολογική έκθεση του νομοσχεδίου, είναι ιδιαίτερα υποστελεχωμένες, όπως αναφέρεται. Το νομοσχέδιο, με τις λιγοστές θέσεις που προβλέπει, ουσιαστικά διαιωνίζει και δεν επιλύει το πρόβλημα της στελέχωσης και της λειτουργίας των Προξενικών Αρχών στις χώρες με μεγάλη παρουσία Ελλήνων μεταναστών, με αποτέλεσμα αυτοί να ταλαιπωρούνται με κάτι απέραντες λίστες αναμονής, ακόμα και για τα πιο στοιχειώδη ζητήματα και να ταλαιπωρούνται βέβαια και οι λιγοστοί προξενικοί υπάλληλοι. Στα 2.4 υπολογίστηκε εδώ, στην ακρόαση φορέων, κατά μέσο όρο η στελέχωση των υπηρεσιών των Προξενικών Αρχών στο Εξωτερικό, στα 2.4 οι εργαζόμενοι.

Σχετικό με αυτό είναι και μία επιστολή την οποία έχετε παραλάβει στο Υπουργείο Εξωτερικών, ο αρμόδιος Υπουργός και όλοι οι Υφυπουργοί, από τον Σύλλογο του 1ου Πανελλήνιου Γραπτού Διαγωνισμού του ΑΣΕΠ 2Γ του 2022, ο οποίος Σύλλογος ζητά να μη συμπεριληφθεί το άρθρο 49 στο υπό ψήφιση νομοσχέδιο, ζητά δηλαδή να απαλοιφεί, γιατί ο τρόπος με τον οποίο είναι διατυπωμένο αυτό το άρθρο οδηγεί σε ουσιώδη μεταβολή των όρων με τους οποίους έχει διεξαχθεί αυτός ο 1ος Πανελλήνιος Γραπτός Διαγωνισμός 2Γ. Σχηματίζονται, διοριστέοι δύο ταχυτήτων, αφού, σύμφωνα με το άρθρο 49, οι υποψήφιοι για τον κλάδο διοικητικού προξενικού πρέπει να διαθέτουν, εκτός από τα γενικά προσόντα, επιπλέον και είτε πτυχίο νομικής ή πολιτικών οικονομικών επιστημών. Πέραν του ότι όταν διεξήχθη αυτός ο διαγωνισμός οι συμμετέχοντες όλων των κλάδο-ειδικοτήτων εξετάστηκαν σε ενιαία θέματα, είναι εξαιρετικά προβληματικό και σας το λένε οι άνθρωποι αυτοί να μη γίνονται δεκτοί οι κάτοχοι οποιουδήποτε πτυχίου, όταν την ίδια στιγμή, μόλις πριν ένα χρόνο, γίνονταν δεκτοί. Θέλω να αναφέρω εδώ την προκήρυξη 3γβ του 2023, όπου δεν ίσχυε αυτό που ισχύει τώρα, δηλαδή θα έχουμε από την ίδια δεξαμενή επιτυχόντων του διαγωνισμού, μια δεξαμενή βεβαίως χιλιοταλαιπωρημένη, με διαφορετικά κριτήρια, με δύο μέτρα και δύο σταθμά να αντιμετωπίζονται από την κυβέρνηση.

Αφήστε που σε ό,τι αφορά την Ελληνική Διπλωματική Ακαδημία για την εισαγωγή με εξετάσεις εκεί απαιτείται η κατοχή οποιουδήποτε πτυχίου και όχι ειδικά κάποιου ειδικού πτυχίου, Νομικής ή οποιασδήποτε άλλης Σχολής. Το μεταφέρουμε αυτό, το δικαιολογημένο αίτημα, κατά την άποψή μας, των εργαζομένων, των ανθρώπων αυτών, του Συλλόγου αυτού του Πρώτου Πανελλήνιου Γραπτού Διαγωνισμού και περιμένουμε από την Κυβέρνηση και τον Υπουργό μια απάντηση.

Σας ευχαριστώ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ευχαριστούμε τον κ. Δελή.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε.

Ξεκινώντας ξανά από το θέμα της Συρίας, εκτός από τους πολιτιστικούς δεσμούς που όπως έχουμε ήδη αναλύσει, μας ενώνουν με τους Ελληνορθοδόξους της χώρας και γενικότερα του Λεβάντε, πρόκειται πλέον, για ένα ανθρωπιστικό θέμα, επειδή πρέπει να προστατευτούν οι Ελληνορθόδοξοι και να διατηρηθούν στην περιοχή, όπως όλες οι μειονότητες.

Εκτός αυτού, έχει γεωστρατηγική και οικονομική σημασία, αφού θα επηρεάσει την εθνική μας ασφάλεια, εάν δημιουργηθεί μία εστία αστάθειας στην Ανατολική Μεσόγειο κοντά στην Κύπρο.

Θα επηρεάσει επίσης, την κίνηση από την Διώρυγα του Σουέζ ενώ έχει σχέση με την προώθηση ή όχι αγωγών φυσικού αερίου και εξορύξεων. Έγινε πάντως γνωστό πως απαγορεύτηκε ο εορτασμός των Χριστουγέννων και όλες οι σχετικές εορταστικές εκδηλώσεις, ενώ την ίδια στιγμή δημοσιεύτηκε πως οι δήθεν μετριοπαθείς ισλαμιστές της HTS βανδάλισαν τον Ελληνορθόδοξο ναό της Αγίας Σοφίας στην πόλη Al-Suqaylabiyah, με τις εικόνες πραγματικά να προκαλούν φρίκη. Ο ορθόδοξος ιερέας της περιοχής της Χόμς, δε, κατήγγειλε προηγουμένως, πως χριστιανοί αγρότες ξυλοκοπήθηκαν από ομάδα μουσουλμάνων, οι οποίοι τους κατηγόρησαν ως «άπιστους».

Ο φόβος λοιπόν, ενός ισλαμικού μεσαίωνα είναι διάχυτος, ειδικά εάν οι φανατικοί ισλαμιστές εδραιώσουν την εξουσία τους, αφού λάβουν τη διεθνή υποστήριξη, στην οποία φαίνεται ότι προσδοκούν, με τη βοήθεια αρκετών δυτικών μέσων μαζικής ενημέρωσης.

Στα πλαίσια αυτά η Ελλάδα θα πρέπει να είναι παρούσα στη Συρία και να προστατέψει τις χριστιανικές κοινότητες, αποστέλλοντας σε πρώτη φάση ανθρωπιστική βοήθεια, με σωστή οργάνωση όμως και όχι όπως στη Λιβύη έτσι ώστε να διαπιστωθεί εάν υπάρχουν οι διαβεβαιώσεις ασφαλείας για τις οποίες μιλούν οι αντάρτες και ο Έλληνας Πρέσβης, όχι μόνο οι αντάρτες.

Αξίζει, δε, να σημειωθεί ότι στους φονικούς σεισμούς του 2023, η Ελλάδα δεν είχε καταφέρει να αποστείλει ανθρωπιστική βοήθεια απευθείας στη Συρία, αλλά μέσω της Τουρκίας κάτι που δεν πρέπει φυσικά να επαναληφθεί.

Συνεχίζοντας τώρα με τα άρθρα, στο άρθρο 31, ορισμένες καταργήσεις μας φαίνονται παράλογες, όπως οι εξής: Πρώτον, στην παράγραφο 7 διαγράφεται ότι «Οι αποσπασμένοι υπάλληλοι σε διεθνείς οργανισμούς, αξιολογούνται ειδικώς κατά τη διάρκεια της απόσπασής τους για τον τρόπο που συνεννοούνται με την Κεντρική Υπηρεσία του Υπουργείου Εξωτερικών, την ενημέρωση που παρέχουν, καθώς επίσης για τη συνεισφορά τους στο να προαχθούν οι στόχοι της εξωτερικής πολιτικής».

Εάν δεν υπάρχει αυτή η αξιολόγηση, τότε υπάρχει κάποια άλλη, όπως από την υπηρεσία που έχουν αποσπαστεί; Πώς θα αποφασιστεί εάν θα πρέπει να λάβουν την προβλεπόμενη μισθολογική εξέλιξη, ανάλογη με κάποιου συναδέλφου τους που υπηρετεί και αξιολογείται κανονικά; Αυτή είναι η πρώτη μας ερώτηση και η δεύτερη, στην παράγραφο 8 εξαλείφεται η διάταξη που προέβλεπε ότι «Οι αποσπασμένοι υπάλληλοι στην Ευρωπαϊκή Ένωση ή σε διεθνή οργανισμό, του οποίου μέλος είναι η Ελλάδα, με άδεια άνευ αποδοχών που μισθοδοτούνται από τους οργανισμούς, αλλά μετράει στον συντάξιμο χρόνο, υποχρεούνται κατά τη διάρκεια παραμονής τους στις θέσεις, να συνεχίσουν να διατηρούν την απαιτούμενη σχέση με την Κεντρική Υπηρεσία του Υπουργείου Εξωτερικών, ενημερώνοντας για όσα δύνανται να προάγουν τα συμφέροντα της χώρας». Δηλαδή, εδώ έχουμε πλήρη αποξένωσή τους; Η μόνη περίπτωση που θα μπορούσε να μη διατηρείται η σχέση είναι σε περιπτώσεις που απαγορεύεται η παροχή πληροφοριών από τους διεθνείς οργανισμούς που αποσπώνται.

Με το άρθρο 32 τώρα, επαναφέρεται η γραπτή δοκιμασία της παραγράφου 3γ, ως προϋπόθεση μετάταξης των υπαλλήλων του Κλάδου Διοικητικής και Λογιστικής Υποστήριξης κ.λπ.. Πιστεύουμε ότι γίνεται λόγω έντονου ενδιαφέροντος για εσωτερικές μετατάξεις και του μεγάλου αριθμού αιτήσεων που αναμένεται να υποβληθούν σε σχέση με τις προς πλήρωση θέσεις. Για το λόγο αυτό άλλωστε, όπως αναφέρεται στην Αιτιολογική Έκθεση από τη θέση σε ισχύ του ν. 4781/2021, που κατήργησε την γραπτή δοκιμασία για τις εξωτερικές μετατάξεις και μέχρι σήμερα, δεν έχουν διενεργηθεί εσωτερικές μετατάξεις. Κατά την άποψή μας είναι απαράδεκτο.

Από την άλλη πλευρά, δεν είναι εύλογο να απαιτείται από υπαλλήλους, άνω των 50 ετών, ενώ υπηρετούν στο Υπουργείο επί δεκαετίες, αξιολογούμενοι κάθε χρόνο, να υποστούν τη γραπτή δοκιμασία που θα μπορούσε να μην είναι καν αντιπροσωπευτική για να αποδείξουν, ποιοι είναι και τι ξέρουν, όταν μάλιστα δεν εφαρμόστηκε ο νόμος περί αυτοδίκαιων μετατάξεων επί τρία ολόκληρα χρόνια.

Να σημειώσουμε δε, ότι η γραπτή διαδικασία αντίθετα, καταργείται για τις προαγωγές στο άρθρο 36 παρ. 2γ. Στο άρθρο 36, αναφερθήκαμε ήδη στην κατάργηση της δοκιμασίας για τις προαγωγές που προέβλεπε ο νόμος Δένδια. Όπως αναφέρεται στην αιτιολογική έκθεση, γίνεται επειδή κρίθηκε ότι συνιστούσε δυσμενή ρύθμιση που προσέθετε μία ακόμη προϋπόθεση που καθυστερούσε τις προαγωγές στη συγκεκριμένη βαθμίδα του Διπλωματικού Κλάδου. Αυτό τι σημαίνει, αλήθεια; Ότι δε συνεργάστηκε η Διπλωματική Ακαδημία; Πως δεν είχε τις δυνατότητες ή ότι αντέδρασαν οι υπάλληλοι; Μας φαίνεται περίεργο. Αποτελεί ένα δείγμα αναποτελεσματικής νομοθέτησης, χωρίς επαφή με την πραγματικότητα, αν μη τι άλλο. Όπως είναι γνωστό πια, στην Ελλάδα δε λείπουν οι νόμοι και οι μεταρρυθμίσεις, αλλά το πρόβλημα είναι η εφαρμογή τους. Μήπως η νομοθέτηση γίνεται για επικοινωνιακούς λόγους;

Στο άρθρο 37, οι τροποποιήσεις της παραγράφου 4, φαίνονται, τουλάχιστον, περίεργες. Είναι ένα σαφές πλαίσιο για τη διαδικασία των προαγωγών, με αναφορά σε ουσιαστικά προσόντα και με πρόβλεψη για ειδική αιτιολόγηση όσον αφορά στους επιλεγέντες, αντικαθίσταται με ένα επιμελώς ασαφές πλαίσιο, κατά το οποίο οι προαγωγές διενεργούνται κατά απόλυτη εκλογή. Αιτιολογία απαιτείται μόνο σε περίπτωση κατάλληλης υπεροχής υποψηφίου που παραλείπεται. Δυστυχώς, δε μπορούμε να μην εκλάβουμε τις επίμαχες τροποποιήσεις ως «προσπάθεια πολιτικοποίησης της δράσης του Υπουργείου Εξωτερικών», με τις σοβαρές προαγωγές στους ανώτατους βαθμούς να μπορούν να επηρεαστούν από υποκειμενικά κριτήρια εκλογής.

Το γεγονός αυτό δρομολογείται σε μία περίοδο που ο Υπουργός αναλώνεται σε μυστική διπλωματία για πολύ σοβαρά θέματα, ενώ ήδη υπάρχει μία παραίτηση υψηλόβαθμου στελέχους του Υπουργείου, του Πρέσβη, του κ. Κούνδουρου. Έγινε, βέβαια, προσπάθεια να υποβιβαστεί η σημασία της, αλλά πολλοί πρέσβεις σε σύνταξη αναφέρονται πολύ αρνητικά στο θέμα, ενώ δίνεται η εντύπωση πως «ο στόχος αυτών των αλλαγών είναι η προώθηση υπαλλήλων που μπορούν να ανεχθούν μια συγκεκριμένη λογική του Υπουργού» ή «του Πρωθυπουργού», καλύτερα, αφού ο Υπουργός δήλωσε ξεκάθαρα πως «ακολουθεί οδηγίες», οπότε η φράση του σύμφωνα με την οποία δε θα τον ενοχλούσε, εάν χαρακτηριζόταν ως «μειοδότης», προφανώς, δεν αφορά στον ίδιο. Φυσικά, δε μπορούμε να το δεχτούμε, ενώ είναι ένας ακόμη λόγος, για τον οποίο έχουμε σοβαρές επιφυλάξεις σε σχέση με το νομοσχέδιο.

Επειδή δεν υπάρχει χρόνος, θα αναφερθώ στα υπόλοιπα στην άλλη Επιτροπή. Θα κλείσω, όμως, με τα ακίνητα στο εξωτερικό, στα οποία πρέπει να έχει, οπωσδήποτε, γίνει αποτίμηση και στα οποία έχουμε αναφερθεί ήδη, επαναλαμβάνοντας τις ερωτήσεις μας ,που δεν έχουν απαντηθεί, ούτε την πρώτη φορά, ούτε τη δεύτερη φορά.

Η πρώτη ερώτηση είναι: Πώς επιλέχθηκαν τα ακίνητα, με δεδομένο το ότι δεν υπάρχει Μητρώο Παγίων του Δημοσίου; Υπάρχουν και άλλα ακίνητα στο εξωτερικό που, ενδεχομένως, θα μπορούσαν να υποστηρίξουν το έργο του Υπουργείου;

Η δεύτερη ερώτηση: Συμπεριλαμβάνει τα ακίνητα του Υπερταμείου, δηλαδή, της θυγατρικής του, της ΕΤΑΔ, όπως αυτά που ξεπούλησαμε στη Νέα Υόρκη ή στο Βελιγράδι; Όταν αναγράφεται στο παράρτημα πως «ανήκουν στο Δημόσιο», σημαίνει πως δεν έχουν μεταφερθεί στην ΕΤΑΔ ή στο Υπερταμείο; Τι από όλα αυτά συμβαίνει;

Ευχαριστώ πολύ, κ. Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βλάσης Κωνσταντίνος, Γκολιδάκης Διαμαντής, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καλαφάτης Σταύρος, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Μπάρκας Κωνσταντίνος, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Λαμπρούλης Γεώργιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος και Σαράκης Παύλος.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ευχαριστούμε τον κ. Βιλιάρδο.

Συνεχίζουμε με την Ειδική Αγορήτρια της Κοινοβουλευτικής Ομάδας «Νέα Αριστερά», κυρία Αθανασία Αναγνωστοπούλου.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κ. Πρόεδρε.

Θα συνεχίσω κι εγώ από εκεί που αφήσαμε τη συζήτηση, από την Επιτροπή για την κατά άρθρο εξέταση του σχεδίου νόμου. Θα αναφερθώ, βέβαια, γενικά, σε αυτό που είπα ευθύς εξαρχής, ότι έχουμε ένα μόνιμο πρόβλημα κακής νομοθέτησης, νόμος που ψηφίστηκε το 2021, έρχεται σήμερα πάλι με τροποποιήσεις, γιατί υπήρξαν προβλήματα.

Το δεύτερο είναι ότι έχουμε έναν μειωμένο Προϋπολογισμό για το Υπουργείο Εξωτερικών. Πρέπει να φωνάζουμε για αυτό το θέμα, γιατί δεν είναι δυνατόν να μιλάμε για Εθνική Άμυνα και Ασφάλεια και το Διπλωματικό Σώμα, ειδικά σε τέτοιες περιόδους, το Υπουργείο Εξωτερικών, σε τέτοιες εποχές, να βρίσκεται με μειωμένο Προϋπολογισμό.

Γενικό θέμα, επίσης, προσωπικό, διπλωματικό, διοικητικό και λογιστικό. Εδώ βλέπουμε στο άρθρο 55, αν δεν κάνω λάθος, μείωση του διοικητικού και λογιστικού προσωπικού, κάτι που έχει ως αποτέλεσμα οι υπάλληλοι των Πρεσβειών και των Προξενείων να ασχολούνται με θέματα που δε θα έπρεπε να είναι της αρμοδιότητάς τους, ειδικά, στα πόστα ειδικών συνθηκών που, όπως είπε και ο κ. Δελής, «το πρόβλημα είναι τεράστιο», περιμένουν βίζες άνθρωποι για πάρα πολύ καιρό, αλλά όχι μόνο σε αυτά τα πόστα, ακόμα και σε πόστα μέσα στην Ευρώπη.

**Ένα άλλο θέμα επίσης γενικό που θέλω να θίξω και πρέπει να μείνει, η κατάργηση των γ διευθύνσεων, που αφορούν τις ευρωπαϊκές υποθέσεις που θεωρούμε, ως «Νέα Αριστερά», ότι είναι ένα τεράστιο λάθος και δεν έχει να κάνει ούτε με τη συμπύκνωση και την προώθηση των ευρωπαϊκών υποθέσεων ως πολιτικών υποθέσεων, αλλά σε αυτό της συρρίκνωσης των διευθύνσεων του Υπουργείου, ειδικά σε μία εποχή που εγώ θεωρώ ότι οι ευρωπαϊκές υποθέσεις έπρεπε να είναι αναβαθμισμένες.**

**Έρχομαι σε μερικά άρθρα, τα οποία για μας είναι SOS και κάνω επιλογή γιατί δεν έχω χρόνο και κάποια τα επαναλαμβάνω.**

**Άρθρο 24 για τις άδειες μητρότητας. Θεωρούμε απαράδεκτο, μας είπε ο Υπουργός προχθές στον Προϋπολογισμό ότι υπάρχει Γραφείο Ισότητας στο Υπουργείο. Το γραφείο ισότητας είναι σημαντικό αλλά αυτό δεν ανταποκρίνεται και επί της ουσίας σε κάτι. Δηλαδή, μία μητέρα, μία γυναίκα που γίνεται μητέρα στο εξωτερικό, δεν είναι αντίστοιχης βαρύτητας με μία μητέρα στο κέντρο; Αυτό είναι πραγματικά σκανδαλώδες, αν μείνει έτσι.**

**Άρθρο 28, μητρώου υπαλλήλων όπου αποτελεί οπισθοδρόμηση να μην συγκαταλέγονται τα προσόντα που αποκτά ένας υπάλληλος. Αν θέλουμε να έχουμε πραγματικά υπαλλήλους διπλωμάτες με προσόντα, δεν καταλαβαίνω γιατί δεν πρέπει να μπαίνουν, αυτό που είχε προβλεφθεί στο νόμο του 2002, να μην μπαίνει στο μητρώο τώρα των υπαλλήλων. Γιατί καταργείται; Και αυτό είναι και συναφές και με το άρθρο 30 και με αρκετά άρθρα που αφορούν το προσωπικό.**

**Αξιολόγηση των υπαλλήλων. Είναι απαράδεκτο να μην έχει ο υπάλληλος, πρώτον, τη δυνατότητα να κληθεί σε συνέντευξη από τον προϊστάμενο και δεύτερον, να μην έχει την δυνατότητα να αντιδράσει γραπτώς, όταν του γίνεται κακή αξιολόγηση. Δηλαδή, πάμε πάλι και φαίνεται και σε άλλα άρθρα, ότι αυτή είναι η νοοτροπία του Υπουργείου Εξωτερικών, ότι υπάρχει ένα κλειστό σύστημα που επιλέγει αυτούς που θέλει και από κει και πέρα αποκλείει αυτούς που δεν θέλει. Είναι κρίσιμο αυτό το άρθρο.**

**Δεν θα βάλω τώρα διάφορα άλλα, αλλά θα έρθω και στο άρθρο 36, για τα τυπικά προσόντα των υπαλλήλων σε θετική κατεύθυνση. Το ότι γίνεται η επαναφορά της τριετίας από το Γραμματέα Πρεσβείας γ, στο Γραμματέα Πρεσβείας β. Γιατί όμως έχουμε τετραετή παραμονή πάλι, από το Γραμματέα Πρεσβείας β, στον Γραμματέα Πρεσβείας α; Ποιο είναι το κίνητρο για έναν υπάλληλο αν δεν μπορεί να εξελιχθεί γρήγορα; Τονίσαμε και ξανά τονίσαμε, ως «Νέα Αριστερά», ότι στο Υπουργείο Εξωτερικών έχουμε μία αντεστραμμένη πυραμίδα να συνωστίζεται κόσμος, στην επάνω πυραμίδα και να μην μπορούν να προχωρήσουν οι από κάτω διπλωμάτες, παρά πολύ προσοντούχοι νεότεροι, τους οποίους έχει ανάγκη το Υπουργείο Εξωτερικών.**

**Και ένα άλλο κρίσιμο θέμα σε αυτό το άρθρο, η πρόβλεψη ότι για να γίνει κάποιος πληρεξούσιος να περάσει στο βαθμό του πληρεξούσιου Υπουργού β, πρέπει οπωσδήποτε να έχει κάνει τουλάχιστον δύο χρόνια σε πόστο ειδικών συνθηκών.**

Δεν γίνεται να περνάνε κάποιοι διπλωμάτες από το υπουργείο Εξωτερικών, οι οποίοι δεν έχουν περάσει ποτέ από πόστο ειδικών συνθηκών, λόγω επαφής με τον εκάστοτε Υπουργό και να υπάρχουν άλλοι οι οποίοι συνήθως πηγαίνουν σε αυτά τα πόστα εναλλαγές, στα πόστα ειδικών συνθηκών.

Άρθρο 37. Θέλω να πω κάτι και εδώ θα ήταν ένας πραγματικός εκσυγχρονισμός. Οι υπάλληλοι του Υπουργείου, οι Διπλωμάτες, είναι του ειδικού μισθολογίου. Δεν θα μπορούσε να γίνει η προαγωγή τους από τον ένα βαθμό στον άλλον κατ’ αντιστοιχία, κατ’ αναλογία, δεν λέω ακριβώς το ίδιο με αυτό που γίνεται, ας πούμε στα πανεπιστήμια, κατ’ εκλογή και σύγκριση ανάμεσα στους διπλωμάτες που είναι να προαχθούν ανάλογα με τα προσόντα τους και να μην είναι επιλογή των Υπουργών αυτό; Θα ήταν ένα σημαντικό θέμα, εάν θέλουμε ένα διπλωματικό σώμα το οποίο να έχει προσόντα και αυτό έχει να κάνει και με τη μοριοδότηση των προσόντων, άρθρο 46.

Άρθρο 47. Απαράδεκτο, απαράδεκτο. Εάν κάτι επιβεβαιώνει αυτή την αντεστραμμένη πυραμίδα, το κλειστό κύκλωμα με τον Υπουργό Διπλωμάτων, αυτό το επιβεβαιώνει η φωτογραφική διάταξη του άρθρου 47. Δηλαδή, καταργείται η 35ετία. Ποιος αποφασίζει ποιοι διπλωμάτες θα μείνουν δύο χρόνια επιπλέον; Βεβαίως και είναι ο Υπουργός.

Θα ήθελα να πω και ένα πράγμα, για το τι προβλέπεται, για τη δημόσια διπλωματία. Μιλάμε όλοι για δημόσια διπλωματία και δημόσια διπλωματία, οι άνθρωποι οι οποίοι ήταν στα γραφεία τύπου και οι οποίοι έχουν περάσει τώρα στο Υπουργείο Εξωτερικών και οι οποίοι μισθολογικά δεν έχουν εναρμονιστεί, δεν εντάσσονται στο ειδικό μισθολόγιο, αλλά και πόσα είναι τα πόστα τα οποία υπάρχουν, έπρεπε να υπηρετούν τη δημόσια διπλωματία. Υπάρχουν, λοιπόν, πράγματα που περιμένουμε από τον Υπουργό, πάρα πολύ κρίσιμα κατά την άποψή μας, αν θέλουμε πράγματι στο Υπουργείο Εξωτερικών να γίνει ένας εκσυγχρονισμός και μία δίκαιη αντιμετώπιση του προσωπικού διπλωματικού, διοικητικού και λογιστικού. Ευχαριστώ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Οικονομόπουλος, Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ».

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, έχουμε φτάσει στην τέταρτη συνεδρίαση της Επιτροπής και έχουμε πλέον καλύτερη εικόνα για το νομοσχέδιο από τις πληροφορίες που προέκυψαν από τους ενδιαφερόμενους φορείς, τους συλλογικούς φορείς των υπαλλήλων, από τη διαβούλευση και από την εν γένει συζήτηση που επακολούθησε στις προηγούμενες συνεδρίες. Δυστυχώς, δεν άλλαξε η γενική εκτίμηση που είχαμε κάνει εξ αρχής για το νομοσχέδιο. Θεωρούμε ακόμα πως δεν υπάρχει μακρόπνοος και προσεκτικός σχεδιασμός και ότι λαμβάνονται μέτρα με σπασμωδικό τρόπο, τα οποία δεν θα λύσουν προβλήματα επί της ουσίας, αλλά θα τα παρακάμψουν και θα τα αφήσουν για το μέλλον, διογκώνοντας τα, δυστυχώς.

Οι υπάλληλοι και οι συλλογικοί φορείς που συμμετείχαν στη διαβούλευση ανήκαν σε διαφορετικούς κλάδους. Συγκεκριμένα τους ανωτέρω με σειρά συμμετοχής ανήκαν στους κλάδους διπλωματικών υπαλλήλων, οικονομικών και εμπορικών υποθέσεων, συμβούλων και γραμματέων επικοινωνίας, ακόλουθο τύπου, διπλωματικό κλάδο. Σε κάθε κλάδο εντοπίζονται διαφορετικά προβλήματα, αλλά και μεταξύ των κλάδων εντοπίζονται κοινά προβλήματα τα οποία δεν επιλύονται. Χαρακτηριστικό στοιχείο όλων των συμμετοχών ήταν η εμφανώς καλύτερη γνώση του αντικειμένου και της νομοθεσίας από τους ίδιους τους υπαλλήλους, παρά από τη νομοπαρασκευαστική επιτροπή του Υπουργείου. Αυτό είναι αναμενόμενο, λόγω των υψηλών προσόντων που διαθέτουν πολλοί υπάλληλοι του Υπουργείου Εξωτερικών. Προσόντα τα οποία θα μπορούσαν να είχαν αξιοποιηθεί πριν ή και κατά τη σύνταξη του νομοσχεδίου, ώστε να μην παρουσιάζει προβλήματα αρτιότητος, ως προς την μορφή ή ως προς την ουσία, όπως τώρα.

Στο δεύτερο κεφάλαιο, που είναι το πρώτο με διατάξεις που αφορούν τη διπλωματική ακαδημία, που πλέον μετονομάζεται σε διπλωματική ακαδημία. Υπήρχαν αντιδράσεις για ορισμένα άρθρα, οι οποίες θεωρούμε ότι ήταν εύλογες. Για την κατάργηση με τα άρθρα 3 και 4 των εξετάσεων προαγωγής που προβλέπονται στα άρθρα 3 51, 3 79, 3 87 του ν.4781/21, για την προαγωγή από το βαθμό του γραμματέα πρεσβείας α’, στο βαθμό του συμβούλου πρεσβείας β’, από το βαθμό του γραμματέα οικονομικών και εμπορικών υποθέσεων α’, στο βαθμό του συμβούλου οικονομικών και εμπορικών υποθέσεων β’ και για την προαγωγή από το βαθμό του γραμματέα επικοινωνίας α’, στο βαθμό του συμβούλου επικοινωνίας β’, δεν υπήρξαν αντιδράσεις από τους υπαλλήλους, θεωρώντας πως η συνεχής αξιολόγηση, την οποία υφίστανται, εγγυάται την αξιοκρατική επιλογή τους.

Αντιθέτως, από την Ένωση Διπλωματικών Υπαλλήλων Οικονομικών και Εμπορικών Υποθέσεων εκφράστηκε αντίρρηση για την κατάργηση της αρμοδιότητας αναγνώρισης πιστοποίησης επαγγελματικών δεξιοτήτων που έχει ληφθεί από πιστοποιημένους φορείς της Ελλάδος ή του εξωτερικού και ορθά επισήμανε ότι επηρεάζονται τα άρθρα 45 και 47.

Από την Έκθεση Συνεπειών Ρύθμισης δεν υπάρχει απάντηση σε αυτό.

Για το επόμενο άρθρο 5, επίσης, η ίδια Ένωση εύλογα προβάλλει πιο αξιοκρατική πρόταση από εκείνη του νομοσχεδίου για τη στελέχωση του Συμβουλίου της Ακαδημίας με συμμετοχή Καθηγητών Πανεπιστημίου και οπωσδήποτε κατόχων Διδακτορικού Διπλώματος, η οποία όμως δεν υιοθετήθηκε.

Δεν υπήρξε αντίδραση για το άρθρο 6, το οποίο όμως αφήνει ένα κενό, ως προς το πώς θα προσδιορίζεται η ύλη εξετάσεων, για πιστοποίηση επαγγελματικών δεξιοτήτων των υπαλλήλων και προφανέστατα αυτά θα αναγνωρίζονται με άλλο τρόπο, ίσως και μόνο με την κατοχή κάποιου τίτλου ο οποίος όμως πλέον δεν θα ελέγχεται και από την Εθνική Διπλωματική Ακαδημία.

Ένα άλλο ζήτημα συνιστά η πρόσβαση στην Ακαδημία για όσους έχουν άριστη γνώση τόσο της αγγλικής και της γερμανικής ή άλλης επίσημης ευρωπαϊκής γλώσσας ή γλώσσας ΟΗΕ, αλλά δεν έχουν της γαλλικής. Αυτοί, πλέον, δεν θα μπορούν να εισέλθουν, γιατί θα απαιτείται άριστη γνώση αγγλικής και γαλλικής, αντί αγγλικής και μιας εκ των άλλων τεσσάρων γνωστότερων γλωσσών του ΟΗΕ, όπως ίσχυε (γαλλικά, ισπανικά, αραβικά, κινέζικα και ρωσικά). Αυτό πρέπει να επανέλθει λόγω και της μεγάλης έλλειψης γλωσσομάθειας σε αυτές τις γλώσσες του Υπουργείου ή έστω ισοδύναμα η άριστη γνώση για δύο γλώσσες από την πεντάδα των γνωστότερων ευρωπαϊκών γλωσσών (αγγλικά, γαλλικά, γερμανικά, ιταλικά και ισπανικά).

Στο τελευταίο άρθρο για το Κεφάλαιο Β΄, που είναι το άρθρο 8, που αφορά στην έκδοση Διατάγματος που θα ρυθμίζει τα σχετικά με τη Διπλωματική Ακαδημία, έχει επισημανθεί εύστοχα στη διαβούλευση, ότι πρέπει να διατηρηθεί το ίδιο καθεστώς βαθμολογίας και αρχικής τοποθέτησης των αποφοίτων.

Ως προς τις μεταβολές αρμοδιοτήτων, αλλά και υπηρεσιακής εξέλιξης που είναι το αντικείμενο του Κεφαλαίου Γ΄, εκφράστηκαν διάφορες απόψεις από τους υπαλλήλους.

Εκείνο που εκφράστηκε ως κοινός παρονομαστής όλων, ήταν αφενός η υποστελέχωση, αφετέρου ο χαρακτήρας προσωρινότητας που έχουν πολλές ρυθμίσεις διαχρονικά, χωρίς να εξαιρείται και το παρόν νομοσχέδιο, με αποτέλεσμα να επιλύονται χρονίζοντα προβλήματα.

Για το άρθρο 9, αίρεται η απαίτηση ο Προϊστάμενος της Υπηρεσίας Ενημέρωσης να έχει βαθμό Συμβούλου Πρεσβείας Α΄, κάτι που έτυχε ευμενών σχολίων.

Για τα άρθρα 10 και 11 δεν υπήρξαν αντιδράσεις, καθώς διαδικαστικά και τα δύο και λόγω της υποστελέχωσης τυγχάνουν κάποιας αποδοχής από τους υπαλλήλους.

Για τα ζητήματα αδειών στα άρθρα 22, 23 και 24 έχουμε, ήδη, εκφράσει την άποψή μας που απέχει από εκείνη του νομοσχεδίου και ταυτίζεται με εκείνη των υπαλλήλων και των φορέων τους.

Είναι γεγονός, ότι το Υπουργείο Εξωτερικών έχει πολλές ιδιαιτερότητες και μία από αυτές είναι οι μεγάλες αλλαγές χώρου και χώρας εργασίας πολλών υπαλλήλων του, εκτός της υποστελέχωσης που έχει αναφερθεί. Συνεπώς, δεν πρέπει να αρκεστεί η πολιτεία στην παροχή των αδειών του Υπαλληλικού Κώδικα και μόνο που είναι το ελάχιστο, αλλά να ρυθμίζει το θέμα με ειδικές άδειες επιπλέον των όσων δικαιούνται όλοι οι υπάλληλοι. Όλες οι μητέρες και οι υποψήφιες μητέρες θα πρέπει να δικαιούνται την 9μηνη άδεια ανατροφής τέκνου και όλες τις άλλες ανεξαρτήτως θέσης Υπηρεσίας.

Η εξαίρεση που αναφέρεται στην παράγραφο 2 του νέου άρθρου 23 α΄, αφορά τις γυναίκες που θα συμπεριληφθούν στους δικαιούχους για αυτές τις άδειες, αλλά η διατύπωση είναι ατυχής και δημιουργεί λανθασμένη εντύπωση εκ πρώτης όψεως.

Δεν χρειάζονται να συμπεριληφθούν αυτές μόνο ως εξαίρεση, αλλά χωρίς εξαίρεση θα τις λαμβάνουν όλες οι μητέρες, υποψήφιες μητέρες. Είναι και αντισυνταγματική άλλωστε περιπτωσιακή λογική για μια ρύθμιση σε τέτοια θέματα, γιατί παραβιάζει την αρχή της αναλογικότητας του άρθρου 25 του Συντάγματος, αλλά και όλες τις Διατάξεις περί Προστασίας της Μητρότητας, οι οποίες έχουν οριζόντιο φιλοσοφικό σκεπτικό.

Πρέπει να αναδιατυπωθεί η σχετική παράγραφος στο νομοσχέδιο στο άρθρο 24, ώστε στο άρθρο 323 Ά να μην υπάρχει ούτε η έκφραση μόνο της κεντρικής υπηρεσίας, ούτε κατ’ εξαίρεση εισαγωγή ορισμένων δικαιούχων, αλλά όλων των μητέρων και υποψήφιων μητέρων. Κατά τα λοιπά, θα τοποθετηθούμε στην Ολομέλεια.

Σας ευχαριστώ πολύ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ευχαριστούμε τον κ. Οικονομόπουλο. Συνεχίζουμε με τον Ειδικό Αγορητή της Κ.Ο. «Πλεύση Ελευθερίας - Ζωή Κωνσταντοπούλου», τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Από την πρώτη συνεδρίαση, η «Πλεύση Ελευθερίας», έχει διατυπώσει τη συμφωνία της για το ότι χρειάζεται, να υπάρξει μια ριζική αναδιάρθρωση της Δομής του Υπουργείου Εξωτερικών, που είναι ο διακηρυγμένος σκοπός αυτού του νομοσχεδίου. Από την άλλη, εκφράσαμε επίσης τις επιφυλάξεις μας για το κατά πόσο αυτό το νομοσχέδιο επιτυγχάνει τους σκοπούς που θέτει, όσον αφορά τον εκσυγχρονισμό, αν θέλετε και τη βελτίωση των Δομών του Υπουργείου Εξωτερικών.

Επισημαίνουμε και εμείς ότι πρόκειται για μια διορθωτική σειρά παρεμβάσεων, σε ένα νόμο της ίδιας της Νέας Δημοκρατίας, από το 2021, του οποίου οι αδυναμίες προφανώς έχουν γίνει αισθητές και για τον λόγο αυτό, η Κυβέρνηση έχει να νομοθετήσει ξανά, για να διορθώσει κάποιες από αυτές τις αδυναμίες. Φοβόμαστε όμως ότι δεν το καταφέρνει με το νομοσχέδιο που έχουμε μπροστά μας. Οι παρεμβάσεις που κάνει δεν είναι επαρκείς και κατά την άποψή μας δεν είναι στη σωστή κατεύθυνση πάρα πολλές φορές. Υπάρχουν ελάχιστες εξαιρέσεις, δεν μπαίνει σε βάθος, για να θέσει τα ζητήματα που όντως χρήζουν προσοχής και διόρθωσης. Κυρίως, δεν απαλλάσσει τη Δομή του Υπουργείου Εξωτερικών από μηχανισμούς, οι οποίοι προωθούν μια πελατειακή νοοτροπία στους διορισμούς, στις προαγωγές και στον τρόπο λειτουργίας του Υπουργείου. Δεν αξιολογεί επίσης και αυτό το τονίσαμε και θα το τονίσω ιδιαιτέρως σε αυτή την τελευταία τέταρτη συνεδρίαση, δεν αξιολογεί τη γνώση, αντιθέτως σε πάρα πολλές περιπτώσεις αφαιρεί το ρόλο της γνώσης, ως καθοριστικού παράγοντα, αν θέλετε, στην εξέλιξη των διπλωματών και τη βελτίωση των υπηρεσιών και των αποτελεσμάτων που παράγουν οι Διπλωμάτες του Υπουργείου Εξωτερικών και θα γίνω πιο συγκεκριμένος, με αναφορές σε κάποια άρθρα.

Βεβαίως, δεν είναι μόνο αυτό το πρόβλημα του νομοσχεδίου, αλλά το θέμα της γνώσης, φαίνεται φέρ’ ειπείν στα άρθρα για την Ελληνική Διπλωματική Ακαδημία. Εκεί αναφέραμε στην πρώτη συνεδρίαση, αλλά τώρα θα το επεκτείνω περισσότερο.

Η σύσταση του Συμβουλίου, που διοικεί την Ελληνική Διπλωματική Ακαδημία, είναι εξαμελής, εξ αυτών των έξι μελών, μόνο ο ένας είναι καθηγητής πανεπιστημίου. Είχαμε ακούσει από την κυρία Μπακογιάννη, στην πρώτη συνεδρίαση, ότι καλό θα είναι να παίζουν ρόλο οι Διπλωμάτες σε αυτή τη διαδικασία. Δεν το αρνούμαστε, αλλά παρατηρούμε ότι, στο εξαμελές αυτό το Συμβούλιο, υπάρχει πρόβλεψη με το νομοσχέδιο να διορίζεται ένας οικονομολόγος με μεταπτυχιακό και ένας άνθρωπος των γραμμάτων. Αυτοί για παράδειγμα, γιατί να μην είναι από τους πανεπιστημιακούς χώρους των τεχνών και των γραμμάτων και ένας πανεπιστημιακός καθηγητής οικονομολογίας ούτως ώστε να ανταποκρίνεται στο σκοπό αυτού του ιδρύματος που είναι μια Ακαδημία;

Δηλαδή, αν δεν υπάρχουν Ακαδημαϊκοί στο Διοικητικό Συμβούλιο μιας Ακαδημίας ή τουλάχιστον σε κάποιο αξιόλογο αριθμό που θα πρέπει να πάνε οι ακαδημαϊκοί; Αυτό είναι μία περίπτωση. Επίσης, κάτι άλλο που αλλάζει, σε σχέση με τον νόμο του 2021, είναι ότι Διευθυντής Σπουδών της Ακαδημίας, δηλαδή το πρόσωπο που είναι υπεύθυνο για το τι διδάσκεται στην Ακαδημία, δεν συμμετέχει στο Διοικητικό Συμβούλιο, έχει αφαιρεθεί και αυτό επίσης είναι μια εμφανής προσπάθεια υποβιβασμού της γνώσης στον τρόπο λήψης αποφάσεων στην Ελληνική Διπλωματική Ακαδημία, ένα παράδειγμα αυτό.

Θα σας φέρω κι άλλα παραδείγματα, γιατί νομίζω ότι υπάρχει μια λογική εδώ που διέπει όλο το νομοσχέδιο. Το άρθρο 26, καταργεί κάτι το οποίο υπήρχε στον παλιό νόμο, που είναι να δίνεται η δυνατότητα διπλωματικής άδειας μέχρι και δύο χρόνια σε υπαλλήλους του Υπουργείου Εξωτερικών, Διπλωμάτες, οι οποίοι έχουν δείξει υψηλές ικανότητες στην καριέρα τους, στη σταδιοδρομία τους και θεωρείται ότι θα ωφεληθούν περισσότερο και θα ωφελήσουν το Υπουργείο αν πάρουν μια εκπαιδευτική άδεια για δύο χρόνια. Πάει η εκπαιδευτική άδεια, καταργείται με αυτό το νομοσχέδιο και αναρωτιόμαστε γιατί. Πρόκειται για κάτι το οποίο παρέχεται σε λίγους υπαλλήλους και δεν πρέπει να στοιχίζει πολλά χρήματα. Προσπαθεί το Υπουργείο Εξωτερικών να κάνει οικονομίες, καταργώντας 10 - 20 εκπαιδευτικές άδειες σε υπαλλήλους; Είναι πραγματικά άξιο απορίας, δεδομένου ότι αν θέλουμε να έχουμε ένα σύγχρονο διπλωματικό σώμα το οποίο να μπορεί να ανταπεξέρχεται στις προκλήσεις που αντιμετωπίζει η χώρα στην εξωτερική πολιτική, σε ένα ανταγωνιστικό και ρευστό διεθνές περιβάλλον, το πρώτο όπλο τους είναι η γνώση. Αν αφαιρούμε τη γνώση από τη σταδιοδρομία και την εξέλιξη των Διπλωματών, τότε κάνουμε κακό σε όλο το Διπλωματικό Σώμα.

Έρχομαι τώρα σε ένα άλλο επίσης θέμα, που δείχνει ότι υποβιβάζεται ή δεν αξιολογείται η γνώση. Όσον αφορά τον διορισμό των προξένων, οι πρόξενοι βέβαια δεν είναι διπλωμάτες, αλλά εδώ τα κριτήρια διορισμού ενός νέου πρόξενου, είναι να έχει πτυχίο πανεπιστημίου. Στην προαγωγή αργότερα στη σταδιοδρομία, προβλέπεται ότι θα μπορούν να πάρουν μοριοδότηση με βάση τον παλιό νόμο, αν έχουν μεταπτυχιακό. Αν έχουν όμως διδακτορικό, δεν υπάρχει επιπλέον μοριοδότηση. Το διδακτορικό θεωρείται ως ένα μεταπτυχιακό και αυτό. Αν έχουν όμως δεύτερο μεταπτυχιακό, παίρνουν δεύτερη μοριοδότηση. Σκεφτείτε τώρα έναν Πρόξενο, ο οποίος έχει ένα μεταπτυχιακό και ένα διδακτορικό, παίρνει μοριοδότηση για ένα μεταπτυχιακό και έναν άλλον όποιος έχει δύο μεταπτυχιακά, αλλά όχι διδακτορικό, παίρνει διπλή μοριοδότηση με βάση τον παλιό νόμο. Αυτό δεν αλλάζει και θεωρούμε ότι και στον διορισμό των Προξένων θα πρέπει να μοριοδοτείται γενναιόδωρα η κατοχή μεταπτυχιακού διπλώματος και διδακτορικού. Αν θέλουμε να έχουμε πραγματικά ικανούς Πρόξενους, θα πρέπει αυτό να επιβραβεύεται και πάλι δεν γίνεται. Σε πάρα πολλά άλλα κράτη βέβαια, γίνεται.

Θα κάνω στο χρόνο που απομένει, δύο παρατηρήσεις. Πρέπει να συμπληρώσω εδώ ότι αναφέρομαι σε άρθρα τα οποία δεν είχαμε την ευκαιρία να θίξουμε στις προηγούμενες συνεδριάσεις, δεν είναι αυτά μόνο τα κεντρικά ζητήματα του νομοσχεδίου. Θα κάνω μια παρατήρηση σχετικά με τα κτίρια.

Στο άρθρο 63 υπάρχει μια πρόβλεψη τα κτίρια να συντηρούνται με την παρακράτηση του 10% των τελών που πληρώνουν οι Έλληνες στα προξενεία και αυτά δεν είναι μόνο τα προξενικά κτίρια, αλλά είναι και τα κτίρια των πρεσβειών. Αυτό ισοδυναμεί με ένα τέλος Ελλήνων του εξωτερικού. Θεωρούμε εμείς, ότι τα χρήματα των φορολογουμένων, από όλους τους Έλληνες, θα πρέπει να δίνονται για τη συντήρηση των κτιρίων και σας αναφέρω κάτι συγκεκριμένο, για να πάρετε μια εικόνα. Η ΚΑΘΗΜΕΡΙΝΗ, μια διόλου αντικυβερνητική εφημερίδα, είχε πριν δύο χρόνια εκτεταμένο ρεπορτάζ σχετικά με το ότι τα τέλη για τα ελληνικά διαβατήρια είναι τα ακριβότερα στην Ευρώπη και τα τέλη στα προξενεία επίσης είναι πάρα πολύ υψηλά για τους Έλληνες του εξωτερικού. Υπάρχουν κάποιοι οι οποίοι είναι φτωχοί. Αυτοί, όχι μόνο δεν θα απαλλάσσονται αλλά θα επιβαρύνονται με έναν οριζόντιο φόρο, γιατί τα τέλη στα προξενεία είναι οριζόντιοι φόροι, για τη συντήρηση των κτιρίων. Η συντήρηση των κτιρίων πρέπει να γίνεται από τον προϋπολογισμό του Υπουργείου Εξωτερικών και όχι από τα τέλη που δίνουν μόνο οι Έλληνες του εξωτερικού. Αυτό θεωρούμε ότι και δεν είναι λογικό αλλά και επιβαρύνει μια κατηγορία Ελλήνων με έναν τρόπο ο οποίος δεν θα έπρεπε να γίνεται, διότι συνιστά διάκριση. Οι πρεσβείες για παράδειγμα, δεν εξυπηρετούν τα συμφέροντα των Ελλήνων του εξωτερικού, εξυπηρετούν τα συμφέροντα όλων των Ελλήνων.

Τέλος, να παρατηρήσω δύο σημεία. Υπήρχε μια ευκαιρία εδώ να γίνουν και πολλά άλλα, όσον αφορά τη διόρθωση του νόμου του 2021. Για παράδειγμα, θεωρούμε ότι θα έπρεπε να υπάρξει η δυνατότητα να αυξηθούν οι ώρες εξυπηρέτησης του κοινού στα προξενεία, δεδομένου ότι προβλέπεται στο νόμο τώρα αύξηση των οργανικών θέσεων στα προξενεία. Αυτό δεν προβλέπεται. Το άλλο, επίσης, είναι ότι στον νόμο του 2021 υπάρχουν κάποια άρθρα αναφορικά με το συμβούλιο απόδημου ελληνισμού. Αυτό είναι ανενεργό, παρά το γεγονός ότι το σύνταγμα στο άρθρο 108 λέει, ότι το Συμβούλιο Απόδημου Ελληνισμού αποτελεί τον κύριο θεσμό στη σχέση του κράτους με τους Έλληνες του εξωτερικού.

Τα άρθρα που υπάρχουν εδώ, δεν συμφωνούν ή δεν εναρμονίζονται, εν πάση περιπτώσει, με την πρόσφατη αναφορά που έγινε στο Συμβούλιο Απόδημου Ελληνισμού στο Στρατηγικό Σχέδιο του Υπουργείου Εξωτερικών για τους για τους Έλληνες του εξωτερικού, που δημοσιοποιήθηκε πριν από μερικές εβδομάδες στην τελική του μορφή τουλάχιστον. Θεωρούμε, ότι ήταν μια ευκαιρία να υπάρχει μια σχετική αναφορά εδώ, σε αυτό το νόμο, μιας και διορθώνει τον τελευταίο νόμο που αναφέρεται στο Συμβούλιο Απόδημου Ελληνισμού, να κάνει τις απαραίτητες διορθωτικές παρεμβάσεις ούτως ώστε να μπορέσει να επανασυσταθεί μέσα από μια νέα μορφή βεβαίως που είναι αυτό που θέλουμε που να μην έχει τις αδυναμίες του παρελθόντος.

Τα υπόλοιπα, κύριε Πρόεδρε, θα τα φυλάξουμε για την Ολομέλεια. Ευχαριστώ πολύ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ευχαριστούμε, κύριε Καζαμία. Συνεχίζουμε με τον Ειδικό Αγορητή της Κ.Ο. «Σπαρτιάτες», κ. Αλέξανδρο Ζερβέα.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κύριε Πρόεδρε. Κύριε Υπουργέ, όπως είπαμε και στην τελευταία συνεδρίαση της Επιτροπής μας, το παρόν νομοσχέδιο έχει θετικά σημεία, αλλά και αρνητικά. Η τελική στάση μας εξαρτάται από την ικανοποίηση ή μη των αιτημάτων των φορέων. Δυστυχώς, δεν βλέπουμε θετική διάθεση προς την κατεύθυνση αυτή από την κυβέρνηση.

Οι φορείς έθεσαν ως αιτήματα την εισαγωγή τροπολογιών επί του νόμου 4781/2021. Πιο συγκεκριμένα, η Ένωση Διπλωματικών Υπαλλήλων Οικονομικών και Εμπορικών Υποθέσεων ζήτησε να επανέλθει η πρόβλεψη της συμμετοχής των παραγωγικών φορέων στη διαδικασία σχεδιασμού του δικτύου Γραφείων Οικονομικών και Εμπορικών Υποθέσεων. Ο Κλάδος Συμβούλων και Γραμματέων Επικοινωνίας αιτήθηκε την ένταξή του στο ειδικό μισθολόγιο. Δηλαδή, ζήτησαν με τροπολογία τη βαθμολογική και μισθολογική αντιστοίχιση του κλάδου τους με τον διπλωματικό κλάδο. Επίσης, ζήτησαν την αύξηση των οργανικών θέσεων τόσο των Γενικών Συμβούλων Επικοινωνίας όσο και των λοιπών Συμβούλων Επικοινωνίας. Τέλος, ζήτησαν την ίδρυση Τμήματος Ψηφιακής Διπλωματίας, Στρατηγικής Επικοινωνίας και Παραπληροφόρησης το οποίο θα ασχολείται με τη διαχείριση και αντιμετώπιση ζητημάτων παραπληροφόρησης και ψηφιακής διπλωματίας.

Ο Σύλλογος Υπαλλήλων Κλάδου Διοικητικής και Λογιστικής Υποστήριξης του Υπουργείου Εξωτερικών διαμαρτύρεται, επίσης για τη συνεχή μείωση των οργανικών θέσεών τους.

Η Ένωση Διπλωματικών Υπαλλήλων πρότεινε την τριετή και όχι τετραετή παραμονή στον βαθμό του Γραμματέως Πρεσβείας Α΄ και στο βαθμό του Γραμματέως Πρεσβείας Β΄. Η ίδια Ένωση πρότεινε την παροχή κινήτρων στο προσωπικό για την κάλυψη των θέσεων σε Αρχές δυσμενών συνθηκών. Τέλος, η Ένωση αυτή ζήτησε δικαιότερη αξιολόγηση η οποία θα γίνεται πραγματικότητα, όταν ο Προϊστάμενος θα υποχρεούται να καλεί όλους τους υπό αξιολόγηση υπαλλήλους και όχι μόνο τους υπαλλήλους κατά την κρίση του.

Η κατάργηση του εισιτηρίου αδείας, για το έτος κατά το οποίο ο υπάλληλος μετακινείται από την κεντρική υπηρεσία σε Αρχές της εξωτερικής υπηρεσίας και αντίστροφα, μας βρίσκει αντίθετους. Κάθετα αντίθετους μας βρίσκει η διαφορετική πρόβλεψη για τους υπαλλήλους της κεντρικής υπηρεσίας από τους υπαλλήλους της εξωτερικής υπηρεσίας, όσον αφορά την εννεάμηνη άδεια ανατροφής τέκνου. Πρέπει και για τις δύο κατηγορίες υπαλλήλων να ισχύουν οι ίδιες προβλέψεις.

Επίσης, θεωρούμε πως η πρόβλεψη για άριστη γνώση της αγγλικής και της γαλλικής, ως ειδικού προσόντος για τον διαγωνισμό εισαγωγής στην Ελληνική Διπλωματική Ακαδημία, δεν είναι ορθή. Θα έπρεπε να γίνεται πρόβλεψη και για άλλες γλώσσες.

Πιστεύουμε, επίσης, ότι το άρθρο που προβλέπει τις αρμοδιότητες της Επιτροπής Αποχαρακτηρισμού πρέπει να μείνει ως έχει και να μην τροποποιηθεί.

Τέλος, δεν συμφωνούμε με την πρόβλεψη ορίου ηλικίας για την εισαγωγή και φοίτηση στην Ελληνική Διπλωματική Ακαδημία.

Κατόπιν των άνωθεν δηλώνουμε, παρών.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ωραία. Ευχαριστούμε πολύ, τον κ. Ζερβέα. Συνεχίζουμε με τους ομιλητές. Τον λόγο έχει ο ανεξάρτητος βουλευτής, κ. Αποστολάκης, για 7 λεπτά.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώπολύ, κύριε Πρόεδρε. Κατά τις προηγούμενες συνεδριάσεις της Επιτροπής συζητήσαμε νομίζω, πέραν των διατάξεων του υπό επεξεργασία νομοσχεδίου και άλλα σημαντικά ζητήματα που αφορούν τη χρηματοδότηση και λειτουργία του Υπουργείου, αλλά εν γένει και κρίσιμα θέματα για την εξωτερική πολιτική της χώρας. Ειδικά κατά τη συνεδρίαση, τη σχετική με την ακρόαση φορέων, λάβαμε σημαντικές πληροφορίες για τα σοβαρά θέματα που απασχολούν το στελεχιακό δυναμικό του Υπουργείου και ακούσαμε τις παρατηρήσεις και τις προτάσεις τους για τις προκείμενες νομοθετικές διατάξεις, αλλά και τις αγωνίες τους για τη σταδιοδρομική τους εξέλιξη.

Όλα όσα ακούστηκαν, από τους εκπροσώπους των φορέων, είναι εύλογα και κατανοητά, τόσο λόγω της υψηλής κατάρτισης και των καθηκόντων με τα οποία είναι επιφορτισμένοι, όσο και λόγω της σπουδαιότητας και αναγκαιότητας μιας ορθής και αποτελεσματικής εξωτερικής πολιτικής εκ μέρους της χώρας μας.

Σε αυτό θα ήθελα να σταθώ λίγο σήμερα, βάσει και της συζήτησης για τον Κρατικό Προϋπολογισμό που έγινε χθες, η εκτενής αναφορά στις μεγάλες γεωπολιτικές και γεωστρατηγικές μεταβολές συνδέθηκε και με τις αμυντικές δαπάνες της χώρας, αλλά και με την ανάγκη άσκησης αποτελεσματικής και επιδραστικής εξωτερικής πολιτικής. Δεν ακούσαμε κάτι για το Υπουργείο Εξωτερικών, δεν έγινε κάποια ιδιαίτερη μνεία.

Οι Ένοπλες Δυνάμεις και η αποτρεπτική ισχύς μιας χώρας είναι ένας από τους πυλώνες της εξωτερικής πολιτικής, δεν μπορούμε όμως και δεν πρέπει να στηριζόμαστε και να προγραμματίζουμε μόνο σε αυτή τη βάση. Είναι, λοιπόν, απαραίτητο να ενισχυθεί το Υπουργείο Εξωτερικών και να υπάρχει αντιστοιχία ανθρωπίνων και οικονομικών πόρων για να ξεδιπλωθεί η πολυδιάστατη πολιτική που απαιτείται στο σύγχρονο διεθνές γίγνεσθαι.

Είναι ανάγκη η χώρα μας να εκπροσωπείται άρτια και αποτελεσματικά τόσο σε διμερές επίπεδο, μέσω των κατά τόπους διπλωματικών αρχών, όσο και σε πολυμερές επίπεδο μέσω των αντιπροσωπειών μας στους διεθνείς οργανισμούς. Για να επιτευχθεί αυτός ο στόχος θα πρέπει να αυξηθούν τα κονδύλια του Υπουργείου και παράλληλα θα πρέπει να γίνει και συνετή διαχείριση των ήδη υφιστάμενων κεφαλαίων κάθε μορφής.

Επιτρέψτε μου εδώ να κάνω έναν παραλληλισμό και για τις Ένοπλες Δυνάμεις. Υποστήριξα και θα υποστηρίζω πάντα, ότι ο πολλαπλασιαστής ισχύος των Ελληνικών Ενόπλων Δυνάμεων, είναι το ανθρώπινο δυναμικό που τις υπηρετεί. Αυτό πιστεύω και για το Υπουργείο Εξωτερικών, το στελεχιακό δυναμικό είναι ο πολλαπλασιαστής της ισχύος μας στην άσκηση της εξωτερικής πολιτικής και στη διπλωματική μας εκπροσώπηση και θα πρέπει να τους αποδοθεί η αναγνώριση της εργασίας τους, αλλά και να δοθούν κίνητρα για την εξέλιξη, κίνητρα σε νέους και ικανούς ανθρώπους να επιδιώξουν μια καριέρα εντός του Υπουργείου Εξωτερικών.

Με βάση, λοιπόν, αυτά θεωρώ ότι, όπως σημείωσαν οι εκπρόσωποι των φορέων, το νομοσχέδιο κινείται προς τη σωστή κατεύθυνση, αλλά εδώ είμαστε για να επιδιώξουμε το καλύτερο δυνατό. Συμπερασματικά, λοιπόν, σημειώνω τα εξής.

Πρέπει να απαιτηθεί η σοβαρότερη χρηματοδότηση του Υπουργείου.

Απ’ όσα αναφέρθηκαν, κατά την ακρόαση των φορέων, υπάρχει σοβαρή ανάγκη κάλυψης πολλών οργανικών θέσεων που αυτή τη στιγμή είναι κενές. Τα κενά αυτά κοστίζουν στη χώρα τη διεθνή μας εκπροσώπηση και τη σθεναρή προώθηση των θεμάτων μας.

Πρέπει να διευκολυνθεί η σταδιοδρομική και εξέλιξη των υπηρετούντων στελεχών για λόγους αποτελεσματικότητας και αύξηση της αποδοτικότητας. Πρόκειται στην ουσία για αναγνώριση του έργου που επιτελούν.

Επίσης, χρειάζεται να εισακουστεί το αίτημα για την ένταξη στο ειδικό μισθολόγιο όσων το δικαιούνται και ακόμα δεν έχει προχωρήσει η ενσωμάτωσή τους, αλλά και το σοβαρό αίτημα για αύξηση του επιδόματος αλλοδαπής, καθώς αυτό εγγυάται σε πολλές περιπτώσεις την ασφάλεια του στελεχιακού δυναμικού.

Θα ήθελα, επίσης, να σημειώσω ότι δεν έχει δοθεί η δέουσα προσοχή στις σύγχρονες μεθόδους άσκησης διπλωματίας που ανέφεραν και άλλοι συνάδελφοι και πρέπει να ληφθεί αυτό υπόψη από την ηγεσία του Υπουργείου, καθώς με τη χρήση των νέων μεθόδων μπορούν πολλές εργασίες να ασκηθούν αποτελεσματικότερα. Το μοντέλο της ψηφιακής διπλωματίας μπορεί να αποδειχθεί χρήσιμο εργαλείο για μια μικρή χώρα, όπως είναι η δική μας, που όμως θέλει και πρέπει να έχει ρόλο στα διεθνή τεκταινόμενα, καθώς έτσι μπορεί να εξυπηρετήσει αποτελεσματικότερα το εθνικό συμφέρον.

Τέλος, και λόγω της φύσης του υπό επεξεργασία νομοσχεδίου, θέλω ξανά να τονίσω ότι οι πρόσφατες εξελίξεις στη Μέση Ανατολή και τη Συρία μας αφορούν άμεσα και λόγω της γεωγραφικής εγγύτητας, αλλά και λόγω της ενεργής συμμετοχής της γείτονος. Η προέλαση των τζιχαντιστών στη Συρία και κυρίως η ενεργή στρατιωτική εμπλοκή της Τουρκίας, επί του συριακού εδάφους, είναι μερικά από τα δεδομένα που η Ελλάδα πρέπει να εξετάσει σοβαρά και προσεκτικά, κυρίως υπό το πρίσμα της δεδηλωμένης αναθεωρητικής στρατηγικής της γείτονος και τον αντίκτυπο που αυτή έχει στις διμερείς μας σχέσεις. Ευχαριστώ πολύ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Υφυπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Ευχαριστώ πολύ, κύριε Πρόεδρε. Αγαπητές και αγαπητοί συνάδελφοι, κατ’ αρχάς να πω ότι ο Υπουργός θα βρισκόταν σήμερα, αλλά όπως γνωρίζετε συνοδεύει τον Πρωθυπουργό, σε μια πολύ σημαντική και πολύ συμβολική επίσκεψη που γίνεται σήμερα, στο Λίβανο με ένα σημαντικό αριθμό συναντήσεων μεταξύ των οποίων και με τον Πατριάρχη Αντιοχείας, δείχνοντας εμπράκτως τη στήριξή μας στους ελληνορθόδοξους πληθυσμούς σε μια πολύ κρίσιμη και πολυσύνθετη περίοδο στην ευρύτερη περιοχή.

Θα ήθελα καταρχάς να ευχαριστήσω εκ νέου για τη συμμετοχή των συναδέλφων σε όλη αυτή τη διαδικασία που είχαμε στις συζητήσεις των επιτροπών και να διακρίνω ότι στην πλειοψηφία τους αντανακλούν πράγματι το υπαρκτό ενδιαφέρον που πρέπει να έχουν τα μέλη της εθνικής αντιπροσωπείας για κρίσιμα ζητήματα, όπως είναι αυτά που αφορούν στο Υπουργείο Εξωτερικών. Παρόλα αυτά, οφείλω να πω ότι είναι δεδομένο, ότι αυτή η συγκεκριμένη νομοθετική πρωτοβουλία, η οποία, όπως είπα και στην προηγούμενη συνεδρίαση, να έχει ως αντικείμενο κατά κύριο λόγο κάποιων απαραίτητων και σημειακών παρεμβάσεων που πρέπει να γίνουν, προκειμένου να επιτευχθεί αυτό που όλοι θέλουμε. Δηλαδή, μια καλύτερη και ορθολογικότερη λειτουργία ενός κρίσιμου και ιδιαίτερου Υπουργείου, όπως είναι το Υπουργείο Εξωτερικών, καθώς η πλειοψηφία των συναδέλφων στάθηκε σε θέματα προϋπολογισμού και στάθηκε σε θέματα στελέχωσης.

Να αναφέρω, ότι όπως ανέφερε ο Υπουργός Εξωτερικών κατά τη συζήτηση για τον προϋπολογισμό, φέτος ο προϋπολογισμός του Υπουργείου Εξωτερικών είναι κατά τι υψηλότερος από πέρυσι, είναι 420 εκατομμύρια και υπάρχει η πρόβλεψη και δυνατότητα να αυξηθεί κατά την διάρκεια του έτους. Αλλά, επειδή ήθελα να το αποφύγω αυτό κύριε Μπάρκα, άκουσα ότι αναφερθήκατε με πολύ μεγάλη ένταση στο θέμα του προϋπολογισμού, όπου δεν ειπώθηκε τίποτα.

Ο προϋπολογισμός επί των ημερών του ΣΥΡΙΖΑ στο Υπουργείο Εξωτερικών, να το πούμε για να υπάρχει και μια γνώση, ήταν 259 εκατομμύρια το 2019 και μάλιστα το ενδιαφέρον της υπόθεσης είναι ότι, από το 2015 μέχρι το 2019, συνεχώς μειωνόταν. Είναι ένα θέμα που δεν θέλω να το θέσω απαραιτήτως σε ένα κομματικό ή σε μια κομματική αντιπαράθεση, αλλά είναι μια πραγματικότητα που μας καλεί όλους να αντιληφθούμε ότι ναι, είναι δεδομένο ότι, πρέπει να αυξηθεί ο προϋπολογισμός του Υπουργείου Εξωτερικών από τον υπάρχοντα κρατικό προϋπολογισμό.

Ο λόγος που θέλουμε να ενισχύσουμε και τις αρχές μας στο εξωτερικό είναι ακριβώς για να μπορέσουμε να εξυπηρετούμε καλύτερα όλες τις διαστάσεις της εξωτερικής πολιτικής που περνούν μέσα από το Υπουργείο Εξωτερικών. Η εξυπηρέτηση των συμπατριωτών μας από τις Προξενικές Αρχές και από τις Πρεσβείες είναι ένα βασικό δεδομένο, πρέπει πράγματι να βελτιώσουμε και γι’ αυτό το λόγο σε αυτή την νομοθετική πρωτοβουλία, υπάρχει η πρόβλεψη ακριβώς για στοχευμένες προσλήψεις 100 υπαλλήλων Διοικητικού Προξενικού με εξετάσεις προκειμένου να αντιμετωπιστεί στο μέτρο του δυνατού και με βάση τα δεδομένα που έχουμε φαινόμενα υποστελέχωσης, που πράγματι υπάρχουν σε αρκετές αρχές.

Αυτό γίνεται παράλληλα με μια σημαντική προσπάθεια, που κάνουμε όλα αυτά τα χρόνια, για περισσότερες ψηφιακές διαδικασίες, με μεγαλύτερη δυνατότητα να απλοποιήσουμε διαδικασίες, είτε με την έκδοση διαβατηρίων, είτε των ραντεβού είτε την έκδοση των πιστοποιητικών στις αρχές μας δηλαδή, θέλουμε να βοηθήσουμε, διότι υπάρχει πολύ ικανό στελεχιακό δυναμικό, το οποίο έχουμε και όντως αντιμετωπίζει προβλήματα, ειδικά σε κάποιες αρχές πιο απομακρυσμένες με μεγάλη ομογένεια. Αυτός είναι ο στόχος, να στελεχώσουμε καλύτερα τις αρχές μας με περισσότερους υπαλλήλους μέσα από κατάλληλο διαγωνισμό και μαζί με τα ψηφιακά εργαλεία, που ήδη έχουμε αρχίσει και αξιοποιούμε αυτά τα χρόνια, να έχουμε την βέλτιστη δυνατή ανταπόκριση. Θα σταθώ επίσης σε κάτι άλλο, που είπε ο κύριος Αποστολάκης την προηγούμενη φορά και εσείς κύριε Μπάρκα, όπως το έθεσαν και άλλοι συνάδελφοι, για το θέμα της Ψηφιακής Διπλωματίας.

Για τις δυνατότητες αντιμετώπισης της παραπληροφόρησης, γίνεται μια μεγάλη προσπάθεια, κύριε Αποστολάκη, στο κομμάτι αυτό. Πράγματι, είναι πρωτογενής έχουμε πολλές προκλήσεις να αντιμετωπίσουμε στο μέλλον στο θέμα αυτό και κακώς νομίζω συνδέθηκε το θέμα της δημόσιας διπλωματίας σε μια αντιδιαστολή με την ψηφιοποίηση.

**ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας):** (*Ομιλεί, εκτός μικροφώνου*…)

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ):** (*Ομιλεί, εκτός μικροφώνου*…)

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Αντιθέτως, εγώ λέω το εξής. Νομίζω ότι υπάρχει μια αγωνία αν και κατά πόσον τα γραφεία Δημόσιας Διπλωματίας θα συνεχίσουν να έχουν ρόλο και αν ενταχθούν ψηφιακά εργαλεία. Σε κάθε περίπτωση λοιπόν συμφωνούμε, ακόμα καλύτερα, το ότι χρειάζεται παραπάνω στελέχωση και περισσότερα γραφεία Δημόσιας Διπλωματίας. Κοινός στόχος να γίνει αυτό στο Προεδρικό Διάταγμα που θα γίνει στις αρχές εξωτερικού το 2025 που αφορά σε αυτό το κομμάτι και αυτό δεν είναι αντικείμενο του συγκεκριμένου νομοσχεδίου. Επίσης, να ενισχύσουμε παράλληλα με ψηφιακό και σύγχρονο περιβάλλον τα γραφεία Δημοσίας Διπλωματίας και εν γένει το Υπουργείο Εξωτερικών.

Αυτό είναι ένας πολύ σημαντικός στόχος, ο οποίος ξεπερνάει κατά πολύ τις δικές μας αντιπαραθέσεις γιατί είναι ένα θέμα, που αφορά το μέλλον.

Πράγματι, η Τεχνητή Νοημοσύνη, η παραπληροφόρηση, τα Social Media, είναι ένα κομματι το οποίο θα κληθούμε να αντιμετωπίσουμε και ως μέσο διπλωματίας. Γι’ αυτό το λόγο, γίνεται μια πολύ μεγάλη προσπάθεια και από εμάς, να αναπτυχθούν εργαλεία ψηφιακής διπλωματίας σε όλα τα επίπεδα, προκειμένου και να καταστήσουμε το μήνυμα πιο σαφές της χώρας και να έχουμε καλύτερη ενημέρωση των συμπατριωτών μας στο εξωτερικό, μέσω των ψηφιακών εργαλείων και να αντιμετωπίσουμε το μείζον θέμα της παραπληροφόρησης. Γι’ αυτό αντιλαμβάνεσαι ότι χρειάζεται μια διεπιστημονική προσέγγιση σε πάρα πολλά επίπεδα για να το επιτύχουμε. Πάντως, γίνεται μια πολύ σημαντική προσπάθεια που δεν είναι αντικείμενο του παρόντος νομοσχεδίου. Καλώς το θέτετε, σωστή είναι η έγνοια μας, γιατί προχωράμε και εξελισσόμαστε και πρέπει η εξωτερική πολιτική, να έχει το μέγιστο δυνατό αποτύπωμα.

Επίσης, οφείλω να πω, γιατί τέθηκε, ότι στο Υπουργείο Εξωτερικών, όπως ξέρετε γίνεται μια τεράστια προσπάθεια μιας πολυδιάστατης άσκησης πολιτικής, η οποία περιλαμβάνει και τα κλασικά μοντέλα διπλωματίας, τα παραδοσιακά, όπως θα μπορούσαμε να τα πούμε. Ταυτοχρόνως, γίνεται μια μεγάλη προσπάθεια στην οικονομική διπλωματία όπου, έχει συμβάλει σε πολύ μεγάλο βαθμό στο ζήτημα των επενδύσεων που γίνονται στη χώρα όλα αυτά τα χρόνια. Γίνεται μία πολύ μεγάλη προσπάθεια σε πολιτικές που αφορούν στον Απόδημο Ελληνισμό, που είναι πολύ σημαντικό μέσο εκπροσώπησης και έκθεσης των θεμάτων της χώρας σε όλο τον κόσμο. Παρουσιάστηκε φέτος για πρώτη φορά το στρατηγικό σχέδιο για τον Απόδημο Ελληνισμό 2024-2027, το οποίο είναι μια σημαντική εκκίνηση κοινών πρωτοβουλιών και μάλιστα όπως είπα και στην Επιτροπή που το συζητήσαμε, ότι είμαστε απολύτως στη διάθεση των κομμάτων και το έχουμε αποδείξει, ώστε να εντάξουμε πρωτοβουλίες που επιθυμούν και είναι εφικτές.

Επίσης, το κομμάτι της εκπροσώπησης της χώρας, περνάει και από τη μέγιστη δυνατή εκπρόσωπη παρουσία, ακόμα και σε κτιριακό επίπεδο και το κτιριακό ζήτημα που σωστά εντάσσεται στο συγκεκριμένο νομοσχέδιο και δεν αντελήφθην, ποιος ήταν ακριβώς ο προβληματισμός, ώστε η διαχείριση των κτιρίων αυτών, να γίνεται από το Υπουργείο Εξωτερικών που ξέρει τις ανάγκες, ώστε να γίνεται με μεγαλύτερη ετοιμότητα, να περιλαμβάνεται στις δικές μας αρμοδιότητες ως Υπουργείο και όχι να υπάρχει αυτή η δαιδαλώδεις διαδικασία που πολλές φορές, περνάει μέσα από το Υπουργείο Οικονομικών και το Υπουργείο Εξωτερικών. Νομίζω ότι είναι σημαντικό, να έχουμε τη δυνατότητα, να επιλαμβανόμαστε με ταχύτητα σε αυτές τις ανάγκες.

Επίσης, είναι σημαντικό το 10% ακριβώς, επί των αδιάθετων καθαρών εισπράξεων των προξενικών τελών και δικαιωμάτων, εγγράφεται στον Προϋπολογισμό του Υπουργείου Εξωτερικών. Αυτό δεν είναι κάτι, όπως αναφέρθηκε νομίζω από τον κ. Καζαμία κάποιο βάρος, αντιθέτως είναι ένα επιπρόσθετο έσοδο του Υπουργείου Εξωτερικών, για αυτόν τον λόγο. Ήδη το Υπουργείο Εξωτερικών, συμβάλλει με τις δυνατότητές του, όπου υπάρχει ανάγκη, αλλά αυτό είναι ένα επιπρόσθετο έσοδο το οποίο νομίζω θα βοηθήσει πάρα πολύ.

Αναφέρθηκα προηγουμένως στο κομμάτι της υποστελέχωσης και επειδή αναφέρθηκε και το κομμάτι από κάποιον συνάδελφο για τα γραφεία δημόσιας διπλωματίας και τις ανάγκες που έχουν οι ακόλουθοι τύπου που έχουν έρθει στο Υπουργείο Εξωτερικών, είναι ένα θέμα που καίει τις προαγωγές του. Εμείς, θα προχωρήσουμε το επόμενο διάστημα, που είναι ένα πάγιο αίτημα του κλάδου και θέλουμε να ενισχύσουμε την παρουσία τους γι’ αυτό αναφέρθηκε προηγουμένως και στην ανάγκη και την πρόβλεψη που θα υπάρχει στο 2025 για περισσότερα γραφεία δημόσιας διπλωματίας στις αρχές του εξωτερικού. Είναι ζήτημα που μας απασχολεί, δεν είναι όμως αντικείμενο ούτε αυτό, του παρόντος νομοσχεδίου.

Κλείνω, επειδή είπε ο κ. Μπάρκας ότι δεν υπάρχει ακρόαση, δεν αντιλαμβανόμαστε τα θέματα. Εγώ το είπα και προηγουμένως κ. Μπάρκα, αύριο είναι η συζήτηση στην Ολομέλεια και ο ίδιος Υπουργός θα τοποθετηθεί και θα αναφέρει τροποποιήσεις και νομοτεχνικές βελτιώσεις, που θα υπάρχουν στο νομοσχέδιο. Αύριο, θα γίνει και μια συζήτηση με μεγαλύτερο εύρος χρόνου από όλους μας και νομίζω ότι έγινε μια σοβαρή ανάλυση σε όλες αυτές τις Συνεδριάσεις από την Επιτροπή.

Κρατάμε όμως, κυρίαρχο την κοινή μας βούληση το Υπουργείο Εξωτερικών, να έχει μια οργανωτική δομή σύγχρονη που να ανταποκρίνεται στις ανάγκες του μέλλοντος και αυτό επιτυγχάνεται αρχικά και με το παρόν νομοσχέδιο, που λύνει θέματα που υπήρχανε, σε εξέλιξη. Θα υπάρξουνε και άλλες ανάγκες για τροποποίηση μέσω των Προεδρικών Διαταγμάτων που σας ανέφερα προηγουμένως εντός του 2025. Η πολυδιάστατη εξωτερική πολιτική που χρειάζεται η χώρα σε όλα τα επίπεδα, νομίζω ότι είναι ένα ζήτημα το οποίο δεν είναι αμιγώς διοικητικό και οργανωτικό, αλλά αφορά και την Οικονομική Διπλωματία, τον Απόδημο Ελληνισμό και τη Δημόσια Διπλωματία, για τη χρήση όλων των σύγχρονων μέσων.

Γίνεται προσπάθεια, υπάρχει βελτίωση όλο αυτό το διάστημα, αναγνωρίζουμε την τεράστια προσπάθεια που κάνουν τα στελέχη του Υπουργείου Εξωτερικών διαχρονικά, σε δύσκολες συνθήκες, σε πολύ ευαίσθητα και σύνθετα γεωπολιτικά περιβάλλοντα και νομίζω, ότι θα μπορέσουμε το επόμενο διάστημα να το δούμε, να αποδίδει ακόμα περισσότερο.

Αυτά κύριε Πρόεδρε, για σήμερα. Αύριο έχουμε την Ολομέλεια, ο κ. Υπουργός θα βρίσκεται εδώ, θα τοποθετηθεί επί των θεμάτων που θα αξιολογηθούν και νομίζω, ότι θα έχουμε τη δυνατότητα να έχουμε μια ενδιαφέρουσα συζήτηση με τη μέγιστη δυνατή συναίνεση.

Ευχαριστώ.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Προεδρεύων της Επιτροπής):** Ευχαριστούμε τον Υφυπουργό Εξωτερικών, τον κ. Κώστηρα.

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Εξωτερικών «Παρεμβάσεις στην Οργάνωση και τη λειτουργία του Υπουργείου Εξωτερικών».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας, κ. Ελευθέριος Κτιστάκης, έχει ψηφίσει υπέρ.

Ο Εισηγητής της Μειοψηφίας, κ. Δημήτριος Μάντζος, έχει δηλώσει επιφύλαξη.

Ο Ειδικός Αγορητής της Κ.Ο. «Συνασπισμός Ριζοσπαστικής Αριστεράς - Προοδευτική Συμμαχία», κ. Κωσταντίνος Μπάρκας, έχει δηλώσει επιφύλαξη.

Ο Ειδικός Αγορητής της Κ.Ο. « Κομμουνιστικό Κόμμα Ελλάδας», κ. Ιωάννης Δελής, έχει ψηφίσει κατά.

Ο Ειδικός Αγορητής της Κ.Ο. «Ελληνική Λύση - Κυριάκος Βελόπουλος», κ. Βασίλειος Βιλιάρδος, έχει δηλώσει επιφύλαξη.

Η Ειδική Αγορήτρια της Κ.Ο. «Νέα Αριστερά», κυρία Αθανασία (Σία) Αναγνωστοπούλου, έχει δηλώσει επιφύλαξη.

Ο Ειδικός Αγορητής της Κ.Ο. «Πατριωτικό κίνημα «Νίκη»», κ. Τάσος Οικονομόπουλος, έχει δηλώσει επιφύλαξη.

Ο Ειδικός Αγορητής της Κ.Ο. «Πλεύση Ελευθερίας - Ζωή Κωνσταντοπούλου», κ. Αλέξανδρος Καζαμίας, έχει δηλώσει επιφύλαξη.

Ο Ειδικός Αγορητής της Κ.Ο. «Σπαρτιάτες», κ. Αλέξανδρος Ζερβέας, έχει δηλώσει επιφύλαξη.

Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 66 του σχεδίου νόμου;

Τα άρθρα 1έως 66 γίνονται δεκτά, ως έχουν κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

Δεκτό κατά πλειοψηφία.

Τέλος, ερωτάται η Επιτροπή εάν το σχέδιο νόμου γίνεται δεκτό και στο σύνολό του;

Δεκτό κατά πλειοψηφία.

Συνεπώς, το ως άνω σχέδιο νόμου του Υπουργείου Εξωτερικών γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βλάσης Κωνσταντίνος, Γκολιδάκης Διαμαντής, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καλαφάτης Σταύρος, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Μπάρκας Κωνσταντίνος, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Βιλιάρδος Βασίλειος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος και Σαράκης Παύλος.

Τέλος και περί ώρα 16.40΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ**